7 mangsa tragedi dua bot bertembung stabil

KUALA TERENGGANU, 1 Feabruari- Tujuh mangsa individu yang cedera dalam insiden pelanggaran bot pelancong dengan sebuah bot nelayan di muara Sungai Besut di Jeti Pelancongan Kuala Besut petang Isnin dilaporkan berada dalam keadaan stabil. Pengarah Jabatan Kesihatan Negeri Terengganu, Datuk Dr Kasemani Embong berkata, kesemua mereka yang berusia antara empat hingga 70 tahun kini dirawat di Hospital Sultanah Nur Zahirah (HSNZ).Menurutnya, sebelum itu mangsa telah mendapatkan rawatan di Hospital Besutsebelum dipindahkan ke HSNZ Kuala Terengganu untuk rawatan lanjut. "Daripada tujuh individu itu, dua adalah dewasa dan lima lagi adalah kanak-kanak. Seorang pesakit dewasa kini berada di Unit Rawatan Rapi (ICU) dan diberi bantuan pernafasan, manakala seorang lagi dewasa berada di wad biasa dengan bantuan mesin oksigen."Empat kanak-kanak pula kini dirawat di Unit Rawatan Rapi Pediatrik (PICU). Dua diberi bantuan pernafasan dan dua lagi diberi bantuan mesin oksigen, manakala seorang lagi kanak-kanak berada di wad biasa dengan bantuan mesin oksigen,” katanya.Dalam kejadian yang berlaku pukul 3.30 petang Isnin, bot pelancong dari Pulau Perhentian yang membawa 29 penumpang, berlanggar dengan bot yang dinaiki tiga nelayan di kawasan jeti.Akibat pelanggaran tersebut, kesemua penumpang serta kru bot pelancong dan bot nelayan jatuh ke dalam air, namun berjaya diselamatkan oleh anggota daripada Polis Diraja Malaysia (PDRM), Jabatan Bomba dan Penyelamat Malaysia (JBPM), Angkatan Pertahanan Awam Malaysia serta orang awam.


MyCC tubuh pasukan khas siasat isu persaingan harga ayam dan telur

KUALA LUMPUR, 1 Februari- Satu pasukan khas ditubuhkan Suruhanjaya Persaingan Malaysia, MyCC untuk menyiasat isu persaingan membabitkan harga ayam dan telur ayam.Menurut kenyataan MyCC pihaknya tidak akan teragak-agak mengenakan tindakan tegas terhadap cubaan mengambil kesempatan berhubung isu berkenaan. “MyCC tidak akan teragak-agak untuk mengenakan tindakan tegas berdasarkan kuasanya di bawah Akta Persaingan 2010 terhadap pihak-pihak berkenaan.“Tindakan ini termasuk mengenakan penalti maksimum dan tindakan tegas lain bagi memastikan penindasan ini dihentikan sama sekali demi kepentingan rakyat,” menurut kenyataan itu, di sini.Terdahulu, isu kenaikan harga ayam dan telur antara yang dibincangkan pada Mesyuarat Khas Majlis Tindakan Sara Hidup Negara (NACCOL) dipengerusikan oleh Perdana Menteri, semalam. Sementara itu, harga telur ayam untuk semua gred kekal seperti harga kawalan Skim Harga Maksimum Keluarga Malaysia (SHMKM) semasa.Pelaksanaan kedua-dua harga berkenaan akan bermula dari 5 Februari sehingga 5 Jun depan.


Maritim Johor tahan kapal tangki Panama bersauh tanpa kebenaran, 24 kru ditahan

KOTA TINGGI, 1 Februari- Agensi Penguatkuasaan Maritim Malaysia (MARITIM) Johor menahan sebuah kapal tangki dari Panama, disyaki bersauh tanpa kebenaran di 11.6 batu nautika Timur Tanjung Balau, Kota Tinggi, satu petang semalam.  Turut ditahan, 24 kru kapal lelaki, termasuk nakhoda, warga Ukraine, India, dan Rusia, berumur 21 hingga 49 tahun.  Laksamana Pertama MARITIM Nurul Hizam Zakaria memaklumkan, nakhoda kapal tangki sepanjang 243 meter itu, gagal mengemukakan sebarang dokumen kebenaran bersauh.  Selain memberi alasan menunggu arahan pelayaran seterusnya daripada syarikat terlibat.  Kes disiasat mengikut Seksyen 491 B (1) (L) Ordinan Perkapalan Saudagar 1952.


Kutipan sisa pepejal dan pembersihan awam di Negeri Sembilan mengikut jadual walaupun pada sambutan TBC

PORT DICKSON, 1 Februari- Kutipan sisa pepejal dan pembersihan awam di Negeri Sembilan tetap berjalan seperti biasa dan mengikut jadual walaupun pada sambutan Tahun Baharu Cina.Menurut Exco Kesejahteraan Bandar, Perumahan dan Kerajaan Tempatan negeri, Teo Kok Seong, seramai 1,289 anggota petugas syarikat konsesi pengurusan sisa pepejal dan pembersihan awam, SWM Environment Sdn. Bhd. bersedia pada hari pertama perayaan.Seramai 1 ribu 363 petugas pula bersiap sedia pada hari kedua bagi memastikan kutipan sisa domestik tersebut berjalan lancar."Untuk hari pertama jumlah jentera sebanyak 169 iaitu terdiri drpda 111 compacter dan 58 lori atau roro, manakala Untuk hari kedua, sama juga kita punya jentera sebanyak 169 buah.""Jadi kalau kita lihat, jumlah anggota atau jumlah pegawai atau pekerja kita yang berada dalam keadaan bersedia memang amat mencukupi untuk kita nak laksanakan tugas pengutipan atau kerja pembersihan ketika Tahun Baharu Cina,"kata Teo Kok Seong.Kutipan sisa domestik turut dilaksana seperti biasa di 42 lokasi tong sampah berpusat, 29 buah lokasi rumah pangsapuri dan sembilan buah lokasi tumpuan pelancong agar sisa dapat diuruskan dengan baik.Beliau memberitahu demikian dalam sidang media Strategi Operasi Tahun Baharu Cina di Pantai Saujana, Port Dickson.Dalam pada itu sebanyak 234 buah tong sampah beroda dan tong sampah berpusat turut disediakan di sepanjang pantai Port Dickson bagi kegunaan orang ramai yang hadir ke kawasan pelancongan tersebut sempena cuti perayaan.


24,708 pemilik kenderaan disaman JPJ sejak 25 Januari lalu

KOTA BHARU, 1 Februari - Sebanyak 24,708 pemilik kenderaan disaman Jabatan Pengangkutan Jalan (JPJ) dalam tempoh enam hari, sejak 25 Januari lalu.Tindakan diambil menerusi Operasi Penguatkuasaan yang dilaksana pasukan keselamatan sempena Tahun Baharu Cina.Ketua Pengarah JPJ, Datuk Zailani Hashim berkata ia membabitkan pelbagai kesalahan jalan raya.Antaranya, tidak memiliki lesen memandu, lesen memandu tamat tempoh, tidak memakai tali pinggang keledar dan gagal mematuhi lampu isyarat."Kita jalinkan kerjasama dengan pihak polis dan juga pihak lain seperti Jabatan Imigresen, Agensi Anti Dadah Kebangsaan (AADK), Jabatan Alam Sekitar serta pihak berkuasa tempatan di tempat berkenaan. KIta memang tidak boleh elak 100% tapi sekurang-kurangnya melalui aktiviti pencegahan dan pemantauan, penguatkuasaan ini sedikit sebanyak akan mengurangkan kemalangan jalan raya,"

"Kami juga mengesan empat pemandu bas yang gagal pemeriksaan saringan urin iaitu disyaki terbabit dengan pengaruh dadah dan siasatan lanjut akan diselaraskan dengan pihak berkuasa berkaitan," katanya ketika sidang media di terminal bas Lembah Sireh di sini.Secara keseluruhan, 67,265 kenderaan diperiksa dalam tempoh berkenaan.


10 cedera bot pelancong dan bot nelayan bertembung

BESUT, 1 Februari - 10 termasuk dua kanak-kanak berusia 11 dan 12 tahun cedera selepas bot pelancong yang dinaiki mereka bertembung dengan bot nelayan.  Kejadian berlaku di muara Sungai Besut di Jeti Pelancongan Kuala Besut kira-kira pukul 3.30 petang semalam.Ketua Polis Daerah Besut, Superintenden Abdul Rozak Muhammad berkata bot pelancong berkenaan berlepas dari Jeti Pulau Perhentian pada pukul 2.30 petang.  "Bagaimanapun sejurus bot pelancong tiba di lokasi kejadian kira-kira satu jam kemudian bot yang dinaiki mereka bertembung dengan sebuah bot nelayan.  "Insiden itu telah menyebabkan dua daripadanya kritikal dan lapan separa kritikal manakala 21 yang lain terselamat.  "Semua mangsa yang cedera telah dirujuk ke Hospital Besut untuk tindakan lanjut," katanya.  Tambahnya, seramai 21 anggota penyelamat terdiri daripada Polis Di Raja Malaysia, Jabatan Bomba dan Penyelamat Malaysia, Angkatan Pertahanan Awam Malaysia serta orang awam terlibat dalam operasi menyelamat mangsa.  Katanya, kes dirujuk kepada Jabatan Laut untuk tindakan mengikut Seksyen 474(1) dan 361(1) Ordinan Perkapalan Saudagar 1952 serta Kaedah 3(1) Peraturan Bot.


Kechor Cubcross Challenge elak aktiviti tidak berfaedah golongan muda

KANGAR, 1 Februari - Bagi melahirkan jaguh permotoran negara pada masa hadapan, Pemuda Kariah Masjid Nurul Hamim, Kampung Kechor buat julung kalinya menganjurkan Kechor Cubcross Challenge Tertutup Perlis 2022.Pengerusi Alternative Rider Club (ARC) Perlis, Mohd Azizi Syam Samsudin berkata inisiatif penganjuran program tersebut merupakan satu pendekatan dalam mengetengahkan bakat dalam kalangan generasi muda di samping mengelakkan aktiviti tidak berfaedah seperti lumba haram.Katanya, walaupun ianya julung kali diadakan, sokongan serta kerjasama daripada golongan muda serta masyarakat setempat akhirnya dapat direalisasikan dengan mewujudkan satu litar perlumbaan di kawasan kampung."Program ini adalah program masyarakat setempat iaitu komuniti belia di kampung ini sendiri. Bagi pihak yang terlibat secara langsung dan tidak langsung mahupun dari segi kewangan ataupun daripada segi tenaga. "Saya difahamkan penyediaan untuk membina trek ini melangkaui RM5000 dan para belia di sini bertungkus lumus siang dan malam untuk memastikan kelancaran program," katanya di sini.Seramai 100 peserta mengambil bahagian dalam penganjuran itu yang diadakan di Litar Cubcross Kampung Kechor, Bintong.Tambahnya, lebih banyak litar sebegitu perlu diwujudkan sekurang-kurangnya satu di setiap Dewan Undangan Negeri (DUN).Ketika ini hanya terdapat satu litar rasmi yang digunakan untuk penganjuran bagi pertandingan motorcross dan juga cubcross iaitu di litar Motorcross Sungai Batu Pahat.


Pengekalan tarif elektrik bantu pengguna tangani kos sara hidup

PADANG TERAP, 1 Februari - Masyarakat luar bandar khususnya penoreh getah di Padang Terap, Kedah lega dengan keputusan kerajaan mengekalkan kadar tarif elektrik semasa hingga 31 Disember 2024.

Keputusan itu disifatkan langkah terbaik dan tepat dalam membantu meringankan beban rakyat yang kini berdepan pelbagai cabaran dan dugaan hidup kesan penularan pandemik COVID-19.

"Merupakan suatu keputusan terbaik untuk rakyat yang mana sedang mengalami kehidupan dan kos sara hidup yang mencabar.

"Ketika ini kita rasa bahawa suatu keputusan yang tepatlah daripada kerajaan untuk membuat keputusan tidak menaikkan tarif tersebut," kata penduduk Padang Terap, Sulaiman Che Endut

"Kerajaan hari ini memandang berat kepada rakyat, itulah prihatin kerajaan terhadap rakyat.

"Sebagai rakyat kita bersyukur kerana buat keputusan tidak naikkan tarif elektrik," kata Ramli Abd Karim seorang penoreh getah.

"Saya rasa rata-rata rakyat bersyukurlah dengan tarif elektrik yang ada dan tidak dinaikkan. Lagipun kalau kita tengok dalam keadaan ekonomi sekarang ni kan rakyat masih lagi dalam keadaan susah," kata seorang lagi penduduk, Abd Rasyid Othman.

Semantara itu, Pengerusi RISDA Fleet Sdn Bhd, Datuk Badrol Hisham Hashim berkata, keputusan kerajaan untuk tidak menaikkan tarif elektrik memberi makna yang amat besar kepada kehidupan rakyat.

"Bukan sahaja melibatkan penoreh getah tapi melibatkan juga peniaga kecil yang berada di luar bandar.

"Jadi dengan keputusan yang dibuat oleh kerajaan ini sikit sebanyak dapat meringankan beban masyarakat luar bandar dan mereka boleh merancang dan merancang apa yang telah diputuskan oleh kerajaan untuk mereka terus memberi fokus kepada pendidikan, anak sekolah dan juga keperluan barangan dapur dan sebagainya," katanya.

Suruhanjaya Tenaga memaklumkan keputusan pengekalan tarif elektrik dibuat meskipun berlaku peningkatan kos bahan bakar dan kos penjanaan lain, sebanyak RM1.67bilion dari 1 Julai hingga 31 Disember tahun lalu, akibat kenaikan harga arang batu yang tinggi.

Bagi mengekalkan kadar tarif berkenaan, kerajaan memperuntuk dana sebanyak RM715 juta untuk menanggung kos berkaitan.


Festival Gendang dan Tari meriahkan SHWP 2022

KUALA LUMPUR, 1 Februari - Festival Gendang dan Tari antara program menarik yang mengisi jadual padat Sambutan Hari Wilayah Persekutuan (SHWP) 2022, di sini.Datuk Bandar Kuala Lumpur, Datuk Seri Mahadi Che Ngah berkata Kuala Lumpur menganjurkan 28 daripada 64 program keseluruhan yang dijadualkan di tiga Wilayah Persekutuan.Festival Gendang dan Tari dijadualkan berlangsung selama dua hari di Panggung Anniversary, Taman Botani Perdana mengikut Prosedur Operasi Standard (SOP) ditetapkan."Festival dilangsungkan secara tertutup pada 5 Februari, namun orang awam boleh membuat tempahan secara dalam talian untuk menyaksikannya pada 6 Februari. Selain Kuala Lumpur sendiri yang menyertainya, kita juga mendapat sokongan daripada 10 Majlis Bandaraya lain yang turut sama ingin menyertai dan saya jangka ia merupakan satu program yang betul ikonik dan mempunyai kelainan yang tersendiri," katanya.Beliau ditemui pemberita di lobi Wisma Berita, Angkasapuri selepas menjadi tetamu rancangan Selamat Pagi Malaysia. Menyentuh konteks pengurusan pembangunan di Kuala Lumpur secara keseluruhan, Mahadi berkata sebagai ibu negara Malaysia, Kuala Lumpur merupakan pusat tumpuan pembangunan dan pertumbuhan ekonomi negara yang utama.Sehubungan itu, pihak Dewan Bandaraya Kuala Lumpur (DBKL) sentiasa memberi sokongan padu kepada para pelabur untuk melaksanakan projek membina bangunan dan infrastruktur, mahupun menerajui atau mengendalikan sebarang bentuk perniagaan.


Lesen terbang mungkin kegiatan sendiket penipuan dalam talian - JPJ

KOTA BHARU, 1 Februari - Jabatan Pengangkutan Jalan (JPJ) tidak menolak kemungkinan kegiatan menjual 'lesen terbang' mempunyai kaitan dengan sindiket penipuan dalam talian atau ‘scammer’.  Ketua Pengarahnya, Datuk Zailani Hashim berkata ia dikesan selepas penyamaran dilakukan pihaknya bagi mendapatkan maklumat berkaitan kegiatan itu. Pembayaran turut dibuat kepada sindiket, namun akhirnya wang didapati lesap. Tegas Zailani, JPJ giat menyiasat bagi mengesan dan mengambil tindakan selanjutnya.  "Scammer semua ini, tidak ada satu situasi pun orang di negara kita boleh mendapat lesen melalui bayaran kepada pihak berkenaan. Saya ingin tegaskan kita tidak akan berkompromi dengan mana-mana anggota yang terlibat dengan benda tidak berintegriti ini," katanya. Beliau bercakap kepada media selepas Ops Penguatkuasaan sempena musim perayaan Tahun Baharu Cina 2022 JPJ Kelantan di Terminal Bas Lembah Sireh, di sini.  Operasi turut disertai Ketua Polis Kelantan, Datuk Shafien Mamat.  Mengulas lanjut, Zailani berkata bagi memastikan tindakan lebih berkesan dapat dilakukan, JPJ turut berkerjasama dengan Polis Diraja Malaysia (PDRM) dan Suruhanjaya Pencegahan Rasuah Malaysia (SPRM).  Sementara itu, menyentuh mengenai Ops Tahun Baharu Cina 2022 sepanjang enam hari sejak 25 Januari lepas, beliau berkata sejumlah 24,708 saman dikeluarkan atas pelbagai kesalahan.  Ia hasil pemeriksaan ke atas 67,265 kenderaan dengan kekuatan lebih 2,200 pegawai dan anggota JPJ yang melakukan aktiviti penguatkuasaan di seluruh negara.


Harap tahun harimau bawa kemakmuran,kesejahteraan - PM

KUALA LUMPUR, 1 Februari - Tahun Harimau sempena sambutan Tahun Baharu Cina tahun ini diharap terus mengeratkan hubungan antara kaum di negara ini.Perdana Menteri Datuk Seri Ismail Sabri Yaakob berkata, Tahun Harimau juga diharap membawa kemakmuran dan kesejahteraan kepada Keluarga Malaysia."Bukan sekadar masyarakat Cina, perayaan ini turut disambut oleh semua bangsa di negara ini. "Ini melambangkan perpaduan kita, selaras dengan semangat Keluarga Malaysia," katanya selepas menghadiri Majlis Sambutan Tahun Baharu Cina anjuran parti MCA, di Wisma MCA di sini.Turut hadir pada majlis itu barisan menteri kabinet antaranya Menteri Kanan Perdagangan Antarabangsa dan Industri Datuk Seri Mohamed Azmin Ali serta Menteri Kanan Pertahanan Datuk Seri Hishammuddin Tun Hussein.


Tujuh lelaki ditahan dalam Op Mabuk

ALOR SETAR, 1 Februari - Tujuh lelaki ditahan dalam Op Mabuk kerana memandu kenderaan dan menunggang motosikal bawah pengaruh alkohol, malam tadi. Mereka ditahan di tiga lokasi berasingan iaitu daerah Kulim, Kota Setar dan Langkawi.  Ketua Jabatan Siasatan dan Penguatkuasaan Trafik Kedah, Supritendan Mohd Mahiri Hussin berkata, empat pemandu kereta dan seorang penunggang motosikal ditahan dalam operasi di Kulim. "Hasil ujian saringan pernafasan menggunakan alat ‘Screening Device II’ (SDII) dan Alat mesin Evidential Breath Analyzer (EBA), kesemua mereka dikesan melebihi melebihi 50mg/100ml," katanya.Selain itu polis turut menahan seorang lelaki berusia 21 tahun kerana disyaki menunggang motosikal curi. Manakala di Kota Setar, seorang lelaki berusia 60 tahun ditahan keranamemandu kereta dalam keadaan mabuk.  "Hasil ujian penafasan menggunakan alat SDII, pemandu terbabit positif dengan bacaan 400mg/100ml," kata Mohd Mahiri. Sementara itu di Langkawi, seorang lelaki berusia 57 tahun ditahan kerana menunggang motosikal bawah pengaruh alkohol.


Genting SkyWorlds dibuka 8 Februari

KUALA LUMPUR, 1 Februari - Taman Tema Genting SkyWorlds akan dibuka kepada orang ramai pada 8 Februari depan.

Menerusi satu kenyataan, Genting Malaysia Berhad memaklumkan, taman tema dengan kos 800 juta dolar itu bakal meletakkan Malaysia dan Pahang sebagai destinasi pelancongan pilihan. Pembukaan taman tema itu juga berupaya menyumbang kepada sektor ekonomi dan mencipta peluang pekerjaan. Ketua Operasi Taman Tema Resorts World Genting, Greg Pearn menyifatkan, pembukaan taman tema tersebut semasa pandemik adalah mencabar dan pihaknya berusaha memastikan keadaan selamat buat pengunjung. "Pembukaan taman tema ini akan turut menyumbang kepada sektor pelancongan dan ekonomi dengan kewujudan ribuan peluang pekerjaan," katanya dalam kenyataan.Sempena pembukaan, pihaknya menawarkan diskaun 20 peratus untuk tempahan dari 8 Februari hingga 31 Mac 2022.


Jeniang transfer fasa satu dijangka siap April ini

JENIANG, 1 Februari - Projek Skim Pemindahan Air Jeniang atau 'Jeniang Transfer' fasa satu dijangka siap sepenuhnya pada April tahun ini. Ketika ini, kerja-kerja pembinaan projek bernilai kira-kira RM101 juta itu telah mencapai tahap 97 peratus. Pengerusi Jawatankuasa Kerja Raya, Tenaga, Bekalan Air dan Sumber Air, Pengairan dan Saliran Negeri Kedah, Datuk Suraya Yaacob berkata projek tersebut akan menakung air Sungai Muda dengan muka sauk di Jeniang untuk ditakung di Empangan Naok, Pendang dengan kapasiti 57 juta kubik meter.  Katanya, bekalan air tersebut akan mengairi selatan kawasan Lembaga Kemajuan Pertanian Muda (MADA) seluas 39,000 hektar melalui terusan sepanjang 19.8 kilometer."Projek ini adalah kritikal bagi pertanian kerana kajian sumber air 'National Water Resources 2000-2050' merumuskan kawasan utara Semenanjung Malaysia akan mengalami kekurangan air ketara menjelang tahun 2050. "Sekiranya tidak ditakung, air Sungai Muda hanya akan mengalir ke laut melalui Pulau Pinang," katanya selepas melakukan lawatan kerja bagi melihat perkembangan pembinaan projek tersebut, di sini.


RM40,000 bantual awal kepada penduduk terjejas ribut dan puting beliung di Ipoh

IPOH, 1 Februari - Majlis Bandaraya Ipoh (MBI) menyalurkan peruntukan awal sebanyak RM40,000 kepada penduduk terjejas akibat ribut dan puting beliung yang berlaku Ahad lalu.  Datuk Bandar Ipoh, Datuk Rumaizi Baharin berkata jumlah tersebut merupakan anggaran awal bagi pihaknya menyelenggara semula perumahan dan bangunan di empat kawasan yang terkesan daripada bencana itu. "Semalam saja kita dah dapat lebih daripada 30,000 daripada hasil barangan, Nasib orang Ipoh ni bagus, semua sukarelawan yang buat jadi percuma la, barangan semalam pun dalam 30,000 jadi hari ni kita tengok dalam 4 ke 5,000 setakat ni dalam 35,000 tapi semua barangan, labour kos tak ada."Tapi kita tak tentu lagi sebab dia memanglah pembaikan; kerajaan negeri akan lantik kontraktor tapi kita kena nilai, belum dapat nilai penuh lagi,hari ini juruteknik akan pergi tengok satu-satu rumah," katanya selepas menyampaikan sumbangan kepada penduduk terlibat di sekitar Kampung Tawas, di sini. Tambahnya, MBI kini sedang menyelenggara dan menggantikan semula pokok-pokok besar dengan pokok yang lebih sesuai ditanam bagi mengelakkan sebarang insiden berbahaya kepada persekitaran rumah penduduk.  Jelasnya, kira-kira 100 batang pokok tumbang telah dikesan dalam kejadian ribut dan puting beliung yang melanda sekitar Ipoh, ahad lalu.


Polis buru lelaki didakwa cederakan isteri, selepas video tular

JITRA, 1 Februari - Seorang lelaki diburu pihak Polis selepas video pergaduhannya mencederakan seorang wanita, yang dipercayai isterinya tular di laman sosial selepas dimuat naik di aplikasi Tiktok semalam. Suspek dipercayai menumbuk belakang badan serta menarik rambut wanita terbabit dan kejadian dipercayai berlaku di Tasik Bandar Darul Aman, Jitra pada Sabtu lalu. Video pergaduhan itu memaparkan seorang lelaki memegang spanar bersama seorang pengawal keselamatan cuba meleraikan pergaduhan tersebut.  Ketua Polis Daerah Kubang Pasu, Superintendan Rodzi Abu Hassan berkata kejadian berlaku apabila suspek yang berusia 33 tahun naik berang selepas mangsa enggan kembali hidup bersamanya.  Katanya, pasangan suami isteri itu kini dalam proses untuk bercerai dan tinggal berasingan sejak 8 November lalu.  "Semasa kejadian, wanita berusia 22 tahun itu pergi ke kawasan tasik untuk mengambil anak perempuannya yang berusia enam tahun yang dijaga sementara oleh suspek. "Bagaimanapun suspek dipercayai memukul mangsa menyebabkan dia menjerit meminta tolong sebelum orang awam datang membantu.  "Suspek kemudian berhenti memukul mangsa dan melarikan diri apabila orang ramai menggertak akan membuat laporan polis," katanya dalam satu kenyataan. Susulan kejadian itu, sepasukan polis dari Bahagian Siasatan Jenayah telah memeriksa sebuah rumah tidak bernombor di belakang pasar Changlun kira-kira pukul 1 pagi semalam.  Namun premis tersebut berkunci dan tidak berpenghuni.  "Semakan mendapati suspek turut mempunyai rekod jenayah lampau melibatkan kes pukul iaitu mendatangkan kecederaan.  "Orang ramai yang mempunyai maklumat diminta menghubungi mana-mana balai polis berhampiran," katanya.


Selamat Hari Wilayah Persekutuan 2022, terus semarakkan rasa cinta Keluarga Malaysia - PM

KUALA LUMPUR, 1 Februari - Perdana Menteri, Datuk Seri Ismail Sabri Yaakob mengucapkan selamat menyambut Hari Wilayah Persekutuan 2022.Beliau berkata Kuala Lumpur, Putrajaya dan Labuan bukan sahaja mercu tanda kejayaan negara tetapi merupakan wilayah yang indah, unik dengan kepelbagaian serta menjadi tumpuan pelancong seluruh dunia."Malah pada hari ini juga genap usia Kuala Lumpur yang ke-50 diisytiharkan sebagai bandar raya pertama di Malaysia."Semarakkan rasa cinta dan sayang seluruh Keluarga Malaysia di Wilayah Persekutuan dan di seluruh Malaysia amnya, dalam melangkah ke hadapan ke arah negara maju dan sejahtera!," katanya menerusi catatan di Facebook.


Enam lelaki ditahan memandu bawah pengaruh alkohol

JOHOR BAHRU, 1 Februari - Enam lelaki tempatan ditahan kerana memandu di bawah pengaruh alkohol menerusi Ops Selamat 17 dan Ops Ambang Tahun Baharu Cina di dua lokasi sekatan jalan raya, di sini malam tadi.  Ketua Polis Daerah Johor Bahru Selatan, Asisten Komisioner Raub Selamat berkata 126 individu dan 97 kenderaan diperiksa sepanjang operasi bermula 8 malam itu. Sebanyak 46 saman POL 257 atas pelbagai kesalahan turut dikeluarkan. Kes disiasat mengikut Seksyen 45A (1) Akta Pengangkutan Jalan (pindaan) 2020. "Kita menyasarkan kepada pemandu yang memandu di bawah pengaruh alkohol serta lain-lain kesalahan trafik yang sering mereka lakukan. Tujuan kita ialah untuk memastikan pengguna jalan raya memandu dalam keadaan selamat terutama di musim perayaan," katanya dalam operasi tersebut, di sini.Operasi itu melibatkan 11 pegawai kanan dan 52 anggota yang turut melakukan rondaan bermotosikal bagi mengatasi masalah jenayah pecah rumah.


COVID-19: 51.2 peratus populasi dewasa terima suntikan dos pénggalak

KUALA LUMPUR, 1 Februari - 11.98 juta individu dewasa atau 51.2% daripada populasi kumpulan di negara ini telah menerima suntikan dos penggalak COVID-19 setakat semalam.Berdasarkan data di laman sesawang COVIDNOW, 22.92 juta individu atau 97.9% daripada populasi dewasa di negara ini telah melengkapkan vaksinasi mereka, manakala 99.1% atau 23.20 juta individu telah menerima sekurang-kurangnya satu dos vaksin.Bagi populasi remaja berumur antara 12 hingga 17 tahun, 2.78 juta individu atau 88.6% daripada kumpulan itu telah melengkapkan vaksinasi, manakala 2.86 juta individu atau 91.1% telah menerima sekurang-kurangnya satu dos vaksin.Semalam, 95,857 dos vaksin telah diberikan melibatkan 995 dos pertama, 1,537 dos kedua dan 93,365 dos penggalak, menjadikan jumlah kumulatif dos vaksin yang diberikan di bawah Program Imunisasi COVID-19 Kebangsaan sebanyak 63.56 juta dos.Sementara itu, 13 kematian akibat COVID-19 dilaporkan semalam.


PKRC MAEPS 2.0 ditutup secara rasmi 8 Februari

PUTRAJAYA, 1 Februari - Setelah 14 bulan memberikan khidmatnya, Pusat Kuarantin dan Rawatan COVID-19 (PKRC) Bersepadu Taman Ekspo Pertanian Malaysia Serdang (MAEPS) 2.0 akan ditutup secara rasmi 8 Februari ini.Kumpulan pesakit COVID-19 terakhir yang menerima rawatan di PKRC itu sudah dibenarkan keluar pada 30 Januari lalu.Ketua Pengarah Agensi Pengurusan Bencana Negara (NADMA), Datuk Dr Aminuddin Hassim berkata PKRC MAEPS 2.0 akan ditutup setelah mendapati ia tidak lagi ekonomik dengan mengambil kira kos operasi dan jumlah pesakit yang semakin berkurang."NADMA merupakan agensi yang bertanggungjawab terhadap pengurusan PKRC di seluruh negara."Pada masa ini terdapat 51 PKRC beroperasi di seluruh negara dengan kapasiti keseluruhan 16,863 katil dan 4,061 pesakit sedang dirawat di PKRC berkenaan," katanya.Cadangan menutup PKRC MAEPS 2.0 itu telah dibentangkan dan dipersetujui Menteri di Jabatan Perdana Menteri (Tugas-Tugas Khas) Datuk Dr Abdul Latiff Ahmad.MAEPS diaktifkan sebagai PKRC pada 16 April 2020, dengan pengambilan pesakit COVID-19 bukan warganegara bagi kategori satu serta kategori dua, dan kemudian dinaik taraf kepada PKRC Bersepadu MAEPS 2.0 setelah mula menerima pesakit kategori tiga dan empat dengan skala yang sederhana.


Lelaki dikehendaki polis ditemukan mati ditembak di parkir kondominum mewah

BUTTERWORTH, 1 Februari - Seorang lelaki tempatan ditemukan mati dengan kesan tembakan di kawasan parkir sebuah kondominium mewah di Jalan Baru, Perai, malam tadi.  Siasatan awal polis mendapati mangsa, 31, meninggal dunia jam 8.45 malam.  Polis menemukan mayat mangsa dalam keadaan tertiarap di kawasan parkir tingkat tiga kondominium tersebut. “Hasil siasatan mendapati mangsa diserang lebih dua suspek bersenjatakan pistol.”Buat masa ini kita tidak boleh beritahu berapa das tembakan terkena mangsa namun pemeriksaan pihak forensik di lokasi menemukan 12 kelongsong peluru.“Semakan juga mendapati mangsa menyewa di kondominium mewah ini sejak lima bulan lalu,” katanya ketika ditemui di lokasi kejadian hari ini.Tambah Mohd Shuhaily, pihaknya tidak menolak kemungkinan kejadian itu bermotifkan dendam susulan mangsa mempunyai pelbagai rekod jenayah termasuk dikehendaki polis.


Bukukan aliran silat, elak pupus ditelan zaman

TEMERLOH, 1 Februari- Persatuan Silat Negeri Pahang (PESAKA Pahang) digesa mendokumentasikan semua aliran silat di negeri itu bagi mengelak seni pertahanan diri tersebut pupus ditelan zaman.Pengerusi Jawatankuasa Pelancongan, Kebudayaan, Alam Sekitar, Perladangan dan Komoditi Pahang, Datuk Seri Mohd Sharkar Shamsuddin berkata, ia susulan terdapat beberapa aliran silat popular di Pahang telah hilang tanpa jejak.Tegas beliau, aliran silat berkenaan pupus selepas guru utama meninggal dunia dan tiada usaha pihak tertentu meneruskan legasinya. "Saya telah mencadangkan supaya pengerusi PESAKA Pahang untuk bukukan semua jenis silat yang ada di negeri ini kerana kalau tidak, ia akan ditelan zaman apabila guru tersebut telah tiada, maka silat berkenaan tidak ada lagi, tidak wujud.Jadi, sebab tu kita harap supaya ia dapat dibukukan dan diterbitkan di bawah Pusat Kajian Sejarah dan Tamadun Pahang Al-Sultan Abdullah," katanya ketika merasmikan Kejuaraan Silat Olahraga Jemputan Kebangsaan 2021 Kali ke-3 di Dewan One Touch Futsal Lurah Semantan, di sini.Tambah beliau, pusat kajian tersebut yang bernaung di bawah Perbadanan Muzium Pahang, mengalu-alukan apa sahaja bahan berunsur sejarah, budaya dan ketamadunan Pahang untuk dijadikan tatapan generasi baharu.  Menurutnya, buku yang ditulis dengan ilustrasi menarik boleh diterbitkan bagi menarik minat masyarakat. Mengulas mengenai Kejuaraan Silat Olahraga Jemputan Kebangsaan 2021, beliau memaklumkan, seramai 700 penyertaan diterima membabitkan pesilat, jurulatih dan urus setia daripada 67 perguruan silat bertanding dalam kejohanan yang berlangsung selama tiga hari sehingga Rabu.


Op Selamat: Jumlah kemalangan di Selangor catat pengurangan

SHAH ALAM, 1 Februari- Jumlah kemalangan jalan raya di Selangor mencatatkan penurunan sebanyak 486 kes atau 29.5 peratus kepada 1,163 dalam tempoh tiga hari pelaksanaan Op Selamat 17 sempena Tahun Baharu Cina 2022 berbanding 1,649 kes pada 2020.Ketua Polis Selangor, Datuk Arjunaidi Mohamed berkata, jumlah kemalangan maut juga mencatatkan pengurangan kepada enam kes berbanding 11 kes yang dicatatkan dalam Op Selamat 16, dua tahun lalu."Kebanyakan kemalangan berlaku adalah disebabkan pengguna jalan raya gagal mematuhi peraturan jalan raya ditetapkan, termasuk memandu laju dan penunggang motosikal yang tidak menggunakan lorong motosikal," katanya ketika meninjau pelaksanaan Op Selamat di Lebuhraya Persekutuan di sini.Tambah beliau, pihaknya juga telah mengenal pasti beberapa lokasi kerap berlaku kemalangan di sekitar Selangor."Ia merujuk kepada laluan selain di lebuh raya iaitu di Persiaran Tengku Ampuan dan Jalan Meru di Klang, Persiaran Surian di Petaling Jaya, Jalan Nilai-Bukit Changgang di Sepang, MRR2 di Ampang Jaya dan jalan Klang-Banting," katanya.Selain di jalan raya, tumpuan turut diberi terhadap keselamatan kediaman yang ditinggalkan ketika orang ramai pulang bercuti di kampung halaman.Bagaimanapun, setakat ini masih belum ada laporan pecah rumah diterima dan pihaknya akan terus mempergiat rondaan di kawasan terlibat.


Undi 18: Golongan muda bakal cipta ruang diversiti, transisi baharu proses demokrasi

KUALA LUMPUR, 1 Februari- Pelaksanaan Undi 18 bakal memberi transisi baharu kepada proses demokrasi negara.Ia juga akan memberi ruang kepada lebih ramai golongan muda menyertai proses tersebut.Pengerusi Suruhanjaya Pilihan Raya (SPR), Datuk Abdul Ghani Salleh menyifatkan, Undi 18 sebagai langkah yang baik dan bijak dalam mengubah landskap politik negara. "Penglibatan anak muda akan mencipta ruang diversiti serta diyakini mampu memberi idea serta melihat suatu isu dari perspektif yang berbeza," kataya selepas menjadi tetamu dalam rancangan Bicara Naratif di Angkasapuri. Tambah beliau, SPR sedang berunding dengan Kementerian Pendidikan bagi menyediakan sistem pendidikan sesuai kepada para pelajar untuk menerapkan kefahaman politik yang sihat demi masa depan negara."Kita akan maneruskan usul untuk mendidik anak-anak muda ini, terutama mereka di peringkat sekolah dan universiti, baru-baru ini kita adakan Memorandum Persefahaman (MoU) dengan Universiti Teknologi Mara (UiTM) untuk berikan pendidikan kepada semua mahasiswa sebab ada lebih kurang 35 cawangan di UiTM melibatkan kira-kira 185,400 mahasiswa," katanya.


GCR dinaikkan kepada 160 hari

KUALA LUMPUR, 31 Januari- Jumlah hari maksimum gantian cuti rehat (GCR) dinaikkan daripada 150 hari kepada 160 hari.Selain itu, pemberian awal award wang tunai GCR sebanyak 80 hari mulai turut dibenarkan mulai Januari 2022.Bagi pegawai yang telah mengumpul GCR melebihi 160 hari, lebihan GCR yang terkumpul boleh digunakan oleh pegawai sebagai cuti rehat pada tahun persaraan. Jumlah maksimum pengumpulan GCR yang boleh dibayar dalam bentuk wang tunai sepanjang tempoh perkhidmatan adalah 160 hari. Pemberian awal wang tunai GCR sebanyak 80 hari hanya boleh dibuat sekali sahaja sepanjang perkhidmatan pegawai.Manakala baki 80 hari GCR terkumpul akan dibayar pada tahun persaraan wajib pegawai.Antara syarat - syarat bagi pegawai yang memohon pemberian awal wang tunai GCR adalah tempoh perkhidmatan pegawai yang boleh dimasuk kira hendaklah tidak kurang daripada 15 tahun serta pegawai telah mencapai umur 45 tahun.


Inisiatif kepada rakyat, bukti kerajaan cakna - Mustapa Mohamed

KUALA LUMPUR, 31 Januari- Inisiatif yang diumumkan bagi mengurangkan kenaikan harga barang menunjukkan kecaknaan kerajaan terhadap isu yang dihadapi oleh rakyat.Menteri di Jabatan Perdana Menteri Ekonomi, Datuk Seri Mustapa Mohamed berharap, langkah-langkah berkenaan mampu mengurangkan beban rakyat terutama ketika negara masih berada dalam fasa pemulihan selepas dilanda Covid-19 dan bencana banjir.Jelasnya, selain memperkenal langkah jangka pendek, kerajaan kekal komited menangani tekanan kenaikan harga bagi tempoh jangka panjang, menerusi penubuhan pasukan petugas khas.Sementara itu, pengguna komersial dan industri yang berdepan kenaikan tarif elektrik bermula esok, mampu menyerap dan menguruskan peningkatan kos operasi sebaiknya.Beliau berharap, ia tidak akan menyebabkan kenaikan harga yang mendadak dan tiada pengusaha yang mengambil kesempatan untuk menaikkan harga.Beliau berkata demikian selepas rakaman program Inklusif di RTM.


Kekalkan perpaduan negeri Perlis - Azlan Man

ARAU, 31 Januari- Masyarakat Cina diingatkan supaya terus mengekalkan keharmonian antara pelbagai kaum dan sentiasa saling hormat menghormati antara satu sama lain. Sikap berkenaan membolehkan kerajaan merangka pembangunan di Perlis melibatkan kerjasama semua bangsa dan agama untuk sama-sama melonjakkan ekonomi negeri ini. Menteri Besar, Datuk Seri Azlan Man berkata, pelbagai projek pembangunan telah dan sedang dilaksanakan kerajaan negeri ketika ini yang akan melibatkan pelbagai pihak termasuk masyarakat di Perlis sendiri. Ini bermakna faedah yang bakal diperolehi dari kemajuan ekonomi negeri dapat dimanfaatkan secara bersama dan perpaduan antara kaum juga akan menarik pelabur untuk membangunkan projek di Perlis. "Melalui keharmonian, perpaduan inilah yang akan memastikan kestabilan politik negara dan kestabilan politik ini sangat penting kerana ia menjadi suatu faktor untuk menarik pelabur-pelabur datang melabur, tidak kisahlah sama ada pelabur dalam negara mahupun pelabur dari luar negara.""Ini terbukti di Perlis, apabila keadaan politik kita nampak stabil, maka para pelabur ramai sekali yang datang untuk melabur di negeri ini," kata Azlan Man. Beliau menyatakannya pada Majlis Sumbangan Tahun Baharu Cina di Kampung Pauh Setia, Pauh yang turut dihadiri Exco Negeri yang juga ADUN Pauh, Rozieana Ahmad. Seramai 62 komuniti Cina sekitar Pauh menerima bakul makanan, limau mandarin dan angpow dari kerajaan negeri bagi menyambut Tahun Baru Cina esok.


JPJ Johor tahan tujuh individu positif dadah dalam Op TBC 2022

JOHOR BAHRU, 31 Januari- Enam lelaki dan seorang wanita berumur antara 25 hingga 37 tahun, ditahan selepas didapati positif dadah menerusi Operasi Tahun Baru Cina (TBC) 2022 di Plaza Tol Skudai, di sini, petang tadi.  Operasi melibatkan 170 anggota penguat kuasa itu turut menumpukan kepada penunggang motosikal, selain pemeriksaan di lapan depoh bas termasuk di Terminal Larkin Johor Bahru dan Terminal Bentayan, Muar.  Pengarah Jabatan Pengangkutan Jalan (JPJ) Johor, Azmil Zainal Adnan berkata, sejak semalam, 148 saman dikeluarkan, manakala 212 tindakan diambil, hasil pemeriksaan keatas 1,281 motosikal.  Kesalahan paling tinggi dikesan adalah tiada lesen memandu.  Operasi TBC itu dijalankan di seluruh Johor, bermula 25 Januari hingga 8 Februari.


RTM jalin kerjasama dengan Jakel

KUALA LUMPUR, 31 Januari- Radio Televisyen Malaysia RTM dan syarikat tekstil gergasi terkemuka negara, Jakel buat julung kalinya mengadakan kerjasama strategik melalui perjanjian yang dimeterai bagi penajaan pakaian ikon Berita Perdana RTM.Menteri Komunikasi dan Multimedia, Tan Sri Annuar Musa berkata, kerjasama ini sebagai usaha mempertingkatkan imej stesen RTM, dalam masa yang sama memberi wajah baru kepada dunia penyiaran melalui fesyen dengan pakaian tajaan Jakel."Telah banyak transformasi yang dilakukan oleh RTM dalam pelbagai sudut malah masa ini tak salah saya katakan bukan sahaja mengekalkan saluran penyiaran yang ada kewibawaan tapi lebih dipercayai sahih dah sabagainya tapi mempunyai gaya persembahan yang cukup menarik tak kurang dari stesen lain," kata Annuar.Beliau berkata demikian selepas Majlis Kerjasama Antara Kumpulan Jakel dan RTM di ibu negara.Kerjasama ini juga sebahagian daripada usaha transformasi komponen Berita dan Ehwal Semasa.Ini termasuk penambahbaikan kepada kandungan berita, penyampaian, dan penampilan personaliti penyampai RTM.Kerjasama ini mengambil masa selama enam bulan dan pakaian tajaan mula diperagakan bermula 3 Februari 2022 setiap hari 8 malam di saluran TV1 dan TV2.


16 ekor penyu Agar dan seekor penyu Lipas ditemui mati di perairan Terengganu sepanjang Januari 2022

KUALA TERENGGANU, 31 Januari- Seekor penyu Agar dewasa yang ditemui terperangkap dalam peralatan pukat tunda, hampir menjadi korban terbaharu populasi penyu di negeri Terengganu.  Ia bagaimanapun berjaya diselamatkan Unit Perlindungan Sumber, Jabatan Perikanan Terengganu dalam Ops Penyu di sekitar perairan Kuala Terengganu dan Marang yang berakhir hari ini.  Pengarah Perikanan Terengganu, Ruzaidi Mamat dalam satu kenyataan berkata tiga buah bot ditahan dalam operasi dua hari kerana menjalankan aktiviti pukat tunda musim tengkujuh tanpa kebenaran.  Sebuah lagi bot pukat jerut ikan zon C turut ditahan di kawasan Pulau Tenggol atas kesalahan menggunakan kru asing tanpa kebenaran Ketua Pengarah Perikanan.  Keempat-empat bot berkenaan dibawa ke Pangkalan Pulau Kambing untuk disiasat mengikut Seksyen 11(3)(A), Seksyen 11(3)(B) dan Seksyen 8(B), Akta Perikanan 1985.  Sepanjang Januari tahun ini, 16 ekor penyu Agar dan seekor penyu Lipas ditemui mati di perairan Terengganu, berbanding 51 ekor sepanjang tahun lepas.  Punca kematian termasuk termakan plastik, disyaki lemas terperangkap dalam peralatan menangkap ikan atau perbuatan khianat manusia.  Jabatan Perikanan Terengganu menyeru orang ramai melaporkan sebarang penemuan penyu yang masih hidup atau mati ke talian hotline FISHCOM di 03-88704058 atau pejabat perikanan daerah berhampiran.


Ops Letrik TNB, 3,245 mesin Bitcoin dirampas

ALOR SETAR, 31 Januari- 3,245 mesin Bitcoin berjaya dirampas polis Kedah dalam 44 Ops Lektrik TNB Bitcoin yang dijalankan bermula 19 Januari lalu. Nilai rampasan dianggarkan RM3.2 juta dan 7 suspek yang dipercayai menjalankan kegiatan itu turut ditahan.Ketua Polis Kedah, Komisioner Wan Hassan Wan Ahmad berkata modus operandi sindiket, membuat penyambungan elektrik haram dan menjadikan premis perniagaan, bekas kilang serta rumah kediaman sebagai tempat beroperasi. Sindiket itu juga mengupah dan menggajikan pekerja mahir dalam membuat penyambungan haram. Menurutnya lagi, permintaan yang tinggi terhadap mesin melombong dan kenaikan mata wang kripto bitcoin,mengakibatkan wujudnya kumpulan penjenayah curi dan pecah rumah menjalankan aktiviti berkenaan.Jelasnya lagi, harga semasa seunit mesin melombong bitcoin bergantung kepada permintaan semasa dan ia selari dengan nilai harga seunit kripto bitcoin dan mencecah antara RM1,000 hingga RM1,500. Wan Hassan bercakap pada sidang media di Alor Setar. Kes disiasat dibawah dibawah sekysen 379 dan 427 kanun keseksaan Akta 574 yang boleh dihukum penjara sehingga 7 tahun atau denda atau kedua duanya,jika disabitkan kesalahan. Sejak operasi itu dijalan pada 2020, sebanyak 85 serbuan dilakukan dan berjaya merampas 5,948 mesin bitcoin dengan nilai rampasan dianggarkan RM6.6 juta.


Operator perkhidmatan utiliti di Kedah diminta pastikan operasi tidak terganggu ketika Tahun Baharu Cina - Sultan Kedah

ALOR SETAR, 31 Januari- Semua penyedia perkhidmatan utiliti di Kedah diminta supaya mengambil langkah persediaan yang sewajarnya bagi memastikan perkhidmatan yang disediakan oleh syarikat masing-masing tidak terganggu ketika musim perayaan Tahun Baharu Cina kali ini.  Sultan Kedah, Al-Aminul Karim Sultan Sallehuddin Ibni Almarhum Sultan Badlishah bertitah, syarikat terbabit juga perlu memastikan semua aset dan medium yang digunakan untuk menyampaikan perkhidmatan berada dalam keadaan baik dan diselenggara mengikut jadual agar tiada aduan gangguan perkhidmatan dilaporkan.  Dalam satu kenyataan Pengelola Bijaya Diraja, Datuk Paduka Bakar Din berkata, Sultan Kedah dan Sultanah Kedah, Sultanah Maliha Tengku Ariff turut bertitah agar mereka yang mengambil kesempatan melakukan perjalanan sempena cuti perayaan ini agar berhati-hati di jalan raya dan patuh semua peraturan jalan raya yang ditetapkan pihak berkuasa bagi mengelak kejadian tidak diingini.  Datuk Paduka Bakar berkata baginda berdua turut menasihatkan rakyat agar tidak menyembunyikan maklumat sekiranya didapati positif atau sekiranya menjadi kontak rapat kepada kes positif.  Ini kerana perbuatan itu bukan sahaja membahayakan diri sendiri, malah turut membahayakan diri sanak saudara dan sahabat handai.  Titah baginda berdua lagi, hari perayaan adalah masa untuk meluangkan masa mengeratkan kembali hubungan silaturrahim sesama keluarga dan rakan-rakan yang lama berjauhan.  Justeru, adat ziarah menziarahi sesama sanak saudara dan sahabat handai wajar diteruskan bagi mengeratkan silaturrahim dengan mematuhi Prosedur Operasi Standard, SOP yang ditetapkan. Namun sekiranya tidak dapat berbuat demikian secara bersemuka, rakyat digalakkan untuk memanfaatkan kecanggihan teknologi komunikasi kini yang dapat memungkinkan perhubungan dilakukan secara jarak jauh. Al-Aminul Karim Sultan Sallehuddin dan Sultanah Maliha turut menzahirkan ucapan Selamat Menyambut Perayaan Tahun Baharu Cina kepada semua rakyat berbangsa Tiong Hua khususnya di Kedah.


Jenazah ayah Jijoe selamat dikebumikan

DUNGUN, 31 Januari- Jenazah Allahyarham Awang@Muda Embong, 73 tahun bapa kepada jaguh berbasikal negara Datuk Azizulhasni Awang selamat dikebumikan pukul 3 petang tadi di Tanah Perkuburan Islam Syed Yahya, Dungun.  Allahyarham menghembuskan nafas terakhir di kediamannya di Kampung Nibong Stesen di sini kira-kira pukul 5.45 pagi akibat penyakit strok.  Jenazah telah disolatkan di Surau Ustaz Omar Syukri di Jalan Nibong Stesen Dungun dengan dihadiri oleh kaum keluarga dan masyarakat sekitar. Menurut abang kepada Datuk Azizulhasni, Mohd Azrul Hafidz Awang, bapanya sebelum ini telah dimasukkan ke hospital selama empat hari susulan pernafasan yang tidak stabil.  Bagaimanapun, kesihatan ayahnya kembali stabil dan dibenarkan pulang petang semalam.  Mohd Azrul menyifatkan arwah ayahnya seorang bapa yang sering menyokong minat anak-anaknya terutama Datuk Azizulhasni yang meminati sukan berbasikal.  Datuk Azizulhasni yang kini berada di Melbourne, Australia berkesempatan pulang bertemu dengan Allahyarham bapanya minggu lalu.


KPDNHEP Negeri Sembilan jamin bekalan telur mencukupi

PORT DICKSON, 31 Januari- Kementerian Perdagangan Dalam Negeri dan Hal Ehwal Pengguna (KPDNHEP) Negeri Sembilan memberi jaminan bekalan telur ayam pelbagai gred mencukupi dan mudah diperoleh untuk pengguna di negeri itu.Menurut Exco Kesihatan, Kepenggunaan dan Alam Sekitar negeri, S.Veerapan, ia berdasarkan pemeriksaan oleh penguat kuasa KPDNHEP terhadap 29 premis meliputi pasar raya besar, pasar raya, pasar mini, kedai runcit dan pembekal telur di pasar awam.Kekerapan premis runcit mendapat bekalan telur ayam daripada pembekal Negeri Sembilan dan negeri Melaka adalah sekitar dua hingga tiga kali seminggu.

Jumlah bekalan yang diterima pula bergantung kepada tempahan yang dilakukan oleh pihak premis tersebut.

"Saya juga nak nyatakan dengan tegas mana-mana peniaga yang tidak patuh peraturan bawah skim dilaksana akan diambil tindakan tegas bagi memastikan barang dikawal ini dijual dengan harga ditetapkan," kata S. Veerapan.

Beliau yang ditemui di Port Dickson berkata, setakat ini pihaknya tidak menerima sebarang aduan berhubung gangguan bekalan telur ayam daripada pengguna.

Penguat kuasa KPDNHEP sentiasa memantau kedudukan bekalan telur ayam di 151 'District-Dedicated Retailers' dan 33 'District-Dedicated Wholesalers' di seluruh Negeri Sembilan.


Salah guna kuasa, penjawat awam mengaku tidak bersalah

LABUAN 31 Januari- Seorang penjawat awam mengaku tidak bersalah atas empat pertuduhan membabitkan kes rasuah. Mengikut fakta kes, tertuduh, wanita berumur 50 tahun, didapati menyalahgunakan kuasa dengan menggunakan jawatannya sebagai Pegawai Tadbir Gred N41 sekitar tahun 2012, untuk kepentingan peribadi bagi mendapatkan semua kerja berkaitan kursus, di agensi tempat beliau bertugas.  Ia dengan mengarahkan individu lain membuat permohonan melalui Borang Permohonan Pembelian Menggunakan Pesanan Tempatan (LPO), atas nama sebuah syarikat, yang mana beliau juga adalah pemilik bersama syarikat itu.  Kesemua kesalahan dilakukan pada Februari, April dan November 2012, dengan nilai keseluruhannya berjumlah RM44,700.  Pertuduhan dibaca di hadapan Hakim Abu Bakar Manat, di Mahkamah Labuan.  Tertuduh diikat jamin RM4,000 dengan seorang penjamin, selain perlu menyerahkan passport antarabangsa dan melapor diri di Pejabat SPRM Labuan dua bulan sekali.  Beliau dituduh di bawah Seksyen 23 (1) Akta Suruhanjaya Pencegahan Rasuah Malaysia 2009.  Jika disabit bersalah, boleh dihukum di bawah Seksyen 24 (1) akta yang sama, iaitu penjara tidak lebih 20-tahun, atau denda lima kali ganda nilai suapan atau RM10,000 mengikut mana-mana yang lebih tinggi.  Kes akan disebut semula pada 18 Mac 2022.


Amaran ribut petir dan hujan lebat di beberapa negeri

PETALING JAYA, 31 Januari - Jabatan Meteorologi Malaysia (MetMalaysia) mengeluarkan amaran ribut petir yang dijangka berlaku di Perak, Selangor, Negeri Sembilan, Wilayah Persekuan Kuala Lumpur dan Putrajaya.Menurut MetMalaysia, ribut petir, hujan lebat dan angin kencang itu dijangka berlaku dalam tempoh pukul 2 petang hingga 6 petang ini.“Di Perak ribut petir, hujan lebat dan angin kencang dijangka berlaku di Kuala Kangsar, Kinta, Kampar, Batang Padang dan Muallim manakala Selangor di Hulu Selangor, Klang, Gombak, Petaling, Kuala Langat, Hulu Langat dan Sepang. "Negeri Sembilan pula melibatkan Jelebu, Seremban dan Port Dickson," katanya.Jelas MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam."Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran," tambah kenyataan itu.


7 nelayan ditahan, guna pukat lohong haram

GEORGETOWN, 31 Januari - Tujuh lelaki tempatan ditahan bersama sebuah bot nelayan kerana didapati melakukan aktiviti menangkap ikan menggunakan pukat lohong haram.Mereka yang berusia antara 18 hingga 34 tahun, ditahan pada kedudukan 0.2 batu Nautika Timur Laut Tanjung Bungah, tengah malam tadi. Menurut Pengarah Maritim Pulau Pinang, Kapten Maritim Abd Razak Mohamed, mereka ditahan ketika pihaknya membuat rondaan di sekitar perairan berkenaan.  Katanya, pemeriksaan mendapati mereka menggunakan peralatan yang tidak dibenarkan oleh Jabatan Perikanan.  "Siasatan mendapati bot terbabit berpangkalan di Bakau Tua, Penaga. Kesemua yang ditahan di bawa ke Ibu Pejabat Maritim Pulau Pinang", katanya.  Kes disiasat mengikut Akta Perikanan 1985 kerana menggunakan peralatan menangkap ikan yang tidak dilesenkan.


Malaysia rekod kes demam denggi terendah sejak sedekad lalu- KKM

KUALA LUMPUR, 31 Januari- Denggi kekal sebagai ancaman kesihatan awam di Malaysia ketika pandemik COVID-19, walaupun mencatatkan penurunan kes sepanjang tahun lalu, demikian menurut Kementerian Kesihatan Malaysia (KKM).Sebanyak 26,365 kes denggi dilaporkan sepanjang tahun 2021 dengan penurunan 70.8 peratus berbanding 90,304 tahun sebelumnya.Ketua Pengarah Kesihatan, Tan Sri Dr Noor Hisham Abdullah berkata, kematian bagi kes denggi sepanjang 2021, juga mencatatkan penurunan iaitu j20 kes berbanding 145 pada tahun sebelumnya.Menurutnya, Kementerian Kesihatan (KKM) telah merekodkan kes denggi dan kematian terendah sejak sedekad lalu.

"Faktor utama penurunan kes denggi tersebut masih belum dapat ditentukan."Namun begitu denggi kekal sebagai ancaman kesihatan awam di Malaysia ketika pandemik Covid-19," katanya dalam kenyataan sempena Sambutan Hari Penyakit Tropika Terabai (NTDs) Sedunia yang disambut setiap 30 Januari," katanya.Berdasarkan data dan trend penyakit demam denggi sebelum ini, Bahagian Kawalan Penyakit, KKM mendapati terdapat lonjakan kes demam denggi pada tahun 2010, 2015 dan 2019. "Walaupunt terdapat penurunan, namun denggi di Malaysia dijangka akan mencatatkan peningkatan yang tinggi setiap kitaran bagi tempoh empat hingga lima tahun. Oleh yang demikian, kes demam denggi dijangka akan meningkat semula pada 2024 atau 2025, dengan insidendijangkakan yang lebih tinggi daripada jumlah kes yang dicatatkan pada2019," katanya.Dr Noor Hisham berkata, menyedari ancaman tersebut, kerajaan telah mewartakan penyakit denggi di bawah undang-undang Malaysia sejak 1988 sebagai penyakit wajib dimaklumkan kepada Pejabat Kesihatan Daerah (PKD) bagi memastikan respons pantas bagi pengesanan kes dan pengurusan vektor secara bersepadu.Menurutnya, KKM juga telah menambah baik kaedah pemakluman kepada sistem berasaskan dalam talian, iaitu e-Notifikasi dan eDengue."Ini adalah bagi membolehkan pengawasan dilaksanakan dengan pantas serta tindakan yang segera boleh diambil oleh petugas-petugas di PKD," katanya.Beliau berkata, dari segi aspek pengurusan vektor, Malaysia adalah negara kedua di dunia selepas Australia yang mengendalikan kawalan denggi dengan memanfaatkan kebaikan nyamuk Wolbachia sejak 2019 berikutan penemuan positif daripada kajian tempatan.Jelasnya, KKM telah bekerjasama dengan Universiti Glasgow dan Institut Penyelidikan Perubatan (IMR) untuk membiak nyamuk Wolbachia sebelum dilepaskan ke kawasan sasaran."Setakat ini, sebanyak 22 lokaliti di Malaysia telah dipilih untuk menggunakan pendekatan ini dan terdapat pengurangan ketara kes denggi di lokaliti tersebut," katanya.Tambahnya, penglibatan masyarakat juga dikenal pasti sebagai elemen penting dalam membendung pembiakan nyamuk dan seterusnya penularan penyakit denggi.Dr. Noor Hisham berkata, pelbagai sesi penglibatan masyarakat diadakan untuk meningkatkan kesedaran orang ramai mengenai ancaman denggi dan memperkasakan peranan individu dalam pencegahan denggi di peringkat isi rumah."Bagi kawasan-kawasan berisiko tinggi, pasukan Komunikasi Untuk Perubahan Tingkah Laku (COMBI) yang terdiri daripada sukarelawan kesihatan tempatan ditubuhkan untuk menyelaraskan inisiatif pencegahan."Aktiviti gotong-royong mega diadakan dua kali setahun bagi menggalakkan penyertaan masyarakat dalam pengurangan punca pembiakan dan mengekalkan persekitaran bebas aedes," katanya.Berhubung cabaran dalam menangani denggi, beliau berkata, tidak seperti kebanyakan penyakit berjangkit yang lain, tiada rawatan khusus seperti antivirus untuk penyakit denggi. "Walaupun pada masa ini terdapat vaksin denggi di pasaran, namun Malaysia tidak memenuhi kriteria yang telah disarankan oleh WHO yang menetapkan kadar seroprevalensi denggi sekurang-kurangnya 80% pada usia sembilan (9) tahununtuk dipertimbangkan di bawah program imunisasi kebangsaan," katanya.Selain itu, tiada alat yang benar-benar berkesan untuk melindungi masyarakat semasa waktu puncak nyamuk aedes menggigit.


Kualiti kehidupan warga Wilayah Persekutuan dipertingkat

KUALA LUMPUR, 31 Januari - Usaha meningkatkan kualiti kehidupan warga wilayah menerusi misi ke arah 'Sifar Projek Perumahan Rakyat Termiskin' (Sifar PPRT).Itu antara perancangan yang digerakkan Kementerian Wilayah Persekutuan sempena sambutan Hari Wilayah Persekutuan (SHWP) 2022.Menterinya, Datuk Seri Dr Shahidan Kassim berkata pendekatan awal yang perlu dilaksana adalah memastikan warga wilayah memperoleh pendapatan melepasi tahap miskin tegar."Kita kena cari jalan supaya mereka mendapat pendapatan RM1,250 melepasi tahap PPRT itu. Jadi kita telah berbincang dengan DBKL, Putrajaya, Labuan, Ketua Setiausaha, Yayasan Wilayah Persekutuan serta Baitulmal dan JAWI, pada dasarnya mereka bersetuju. Sekarang ini saya berharap ia boleh dilaksanakan dalam bulan Februari ini sempena hari Wilayah Persekutuan," katanya.Beliau ditemui pemberita selepas ditemu bual dalam rancangan Selamat Pagi Malaysia di Wisma Berita, Angkasapuri.Dalam pada itu, Shahidan juga optimis langkah proaktif sedang dilakukan bagi meningkatkan kualiti serta kelangsungan hidup warga kota secara keseluruhan. Paling penting memastikan mereka dapat menjalani kehidupan yang lebih terjamin, seterusnya meningkatkan tahap pendapatan dan keluar daripada kepompong kemiskinan. "Wilayah Persekutuan tempat tumpuan mencari rezeki. Banyak daripada mereka telah berumur dan memerlukan sokongan dan bantuan. Kalau mereka dah berumur dan tak boleh kerja, jadi kita bagi bantuan. Tapi kalau mereka masih boleh bekerja, Baitulmal memberi cadangan untuk diberikan modal supaya mereka juga boleh berniaga," tambahnya.


RM300,000 bantuan untuk penduduk yang terjejas akibat kejadian ribut dan puting beliung di Ipoh -  MB

IPOH, 31 Januari - Kerajaan Negeri mengumumkan bantuan wang ehsan sebanyak RM300,000 kepada 219 penduduk yang terjejas akibat kejadian ribut dan puting beliung di Ipoh, Perak semalam. Menteri Besar, Datuk Seri Saarani Mohamed berkata pembayaran itu akan dibuat petang ini oleh Pejabat Daerah dan Tanah Kinta. Pada masa sama, beliau juga telah mengarahkan lantikan segera kontraktor untuk kerja-kerja baik pulih kediaman penduduk.  "Kita perlu selesaikan dengan segera, kediaman mereka yang tercabut atau pun bilangan zink yang diterbangkan angin. Dibimbangi jika ada hujan turun maka air hujan akan memberi kerosakan yang lebih teruk dalam kawasan rumah tersebut. Jadi, kita sedang cuba sedaya upaya menyelesaikan masalah ini", katanya. Beliau berkata demikian ketika melakukan tinjauan di Kampung Seri Klebang Tambahan Jaya yang melibatkan 30 kediaman terjejas. Selain wang ehsan daripada Kerajaan Negeri, penduduk juga akan menerima bantuan RM1,000 daripada Kerajaan Persekutuan menerusi Agensi Pengurusan Bencana Negara (NADMA).  Perkara itu dinyatakan Timbalan Menteri di Jabatan Perdana Menteri (Tugas-Tugas Khas), Datuk Mastura Mohd Yazid.  "Kita menunggu senarai daripada Pejabat Daerah dan akan dihantar ke Setiausaha Kerajaan (SUK) dan SUK akan menghantar kepada NADMA dan peruntukan itu akan diberikan."Cepat Pejabat Daerah itu, cepatlah NADMA menyelesaikan. Bergantung kepada kecepatan dan usaha pejabat daerah dan negeri", katanya.  Dalam kejadian petang semalam, tiga lagi kawasan yang turut terjejas adalah Taman Tasek Damai, Taman Desa Sri Chepor dan Kampung Seri Klebang Tambahan Jaya.  Setakat ini, hanya satu Pusat Pemindahan Sementara (PPS) dibuka di Dewan Orang Ramai Kampung Tawas, menempatkan empat penduduk.


Bapa Azizulhasni meninggal dunia

KUALA LUMPUR, 31 Januari - Bapa 'The Pocket Rocketman', Datuk Azizulhasni Awang meninggal dunia awal pagi tadi.Menerusi hantaran di Facebook, beliau memaklumkan Allahyarham Awang Embong, 72, menghembuskan nafas terakhir di kediamannya di Kampung Nibong Stesen, Dungun.Abang ipar Azizulhasni, Mohd Razman Mohamad mengesahkan Allahyarham meninggal dunia akibat strok.Sebelum ini, Allahyarham dimasukkan ke sebuah hospital swasta selama empat hari disebabkan masalah pernafasan.Namun begitu, Allahyarham dibenarkan pulang petang semalam selepas disahkan kembali stabil.Kali terakhir jaguh berbasikal trek negara yang kini berada di Melbourne, Australia itu bertemu bapanya adalah pada awal bulan lalu.Sementara itu, Menteri Belia dan Sukan, Datuk Seri Ahmad Faizal Azumu menerusi catatan di Twitter mengucapkan takziah atas pemergian bapa Datuk Azizulhasni.Beliau berharap jaguh berbasikal negara dan keluarga tabah menghadapi dugaan.Ahmad Faizal turut mendoakan Allahyarham Awang Embong ditempatkan dalam kalangan orang yang beriman dan beramal soleh.


Tumpu naik taraf jalan raya, kurangkan kesesakan waktu puncak - MBPG

JOHOR BAHRU, 31 Januari - Majlis Bandaraya Pasir Gudang (MBPG) menumpukan kepada pembangunan infrastruktur terutama menaik taraf jalan raya bagi keselesaan penduduk.Pembangunan pesat taman-taman perumahan baharu di kawasan itu menyebabkan banyak laluan utama mengalami kesesakan teruk pada waktu puncak.Datuk Bandar MBPG, Datuk Asman Shah Abdul Rahman berkata pihaknya akan membuat kajian Penilaian Kesan Lalu Lintas dengan tumpuan kepada lokasi-lokasi utama menghubungkan taman perumahan dan tempat kerja."Kita bersiap sedia untuk membangunkan infra yang berkaitan dengan jalan tersebut. Kadang pemaju itu pembangunan di tempat lain tapi kita tahu jumlah trafik yang melalui jalan tersebut juga akan meningkat, sebab itu kita ambil masa hampir setahun untuk melaksanakan kajian hendak pastikan bahawa pelaksanaan pembangunan sealiran dengan pembangunan di kawasan sekitar," katanya.Beliau berkata demikian pada Majlis Pembukaan Jalan Penghubung Nusa Damai-Scientex, Pasir Gudang di sini.Jalan sepanjang 1.3 kilometer dengan kos RM6.7 juta itu mula dibuka kepada pengguna hari ini.


Lebih 200 kesalahan jalan raya dikesan dalam Ops Tahun Baharu Cina di Melaka

MELAKA, 31 Januari - Sebanyak 224 kesalahan jalan raya dikesan dalam Ops Tahun Baharu Cina Jabatan Pengangkutan Jalan (JPJ) Melaka semalam.  Pengarah JPJ Melaka, Muhammad Firdaus Shariff berkata daripada jumlah itu, sebanyak 176 notis dikeluarkan dan 126 saman dikenakan dengan jumlah keseluruhan RM37,800.  Menurut beliau, Ops Tahun Baharu Cina telah mula dilaksanakan sejak 25 Januari lalu, dan sehingga malam tadi sebanyak 475 notis pelbagai kesalahan jalan raya telah dikeluarkan.  Katanya, sebanyak 750 kenderaan yang diperiksa dalam operasi itu dan kesalahan paling tinggi melibatkan cukai jalan tamat tempoh, sebanyak 114.Manakala, kesalahan tiada lesen memandu 47, cermin gelap 45, nombor pendaftaran tidak mengikut spesifikasi, 18 dan dua kesalahan teknikal pengubahsuaian enjin. "Antara sasaran utama bagi Ops Tahun Baharu Cina pada tahun ini ialah ; pertama, memandu melebihi had laju kedua, tidak mematuhi isyarat lalu lintas iaitu lampu merah memotong di garis berkembar, memandu di lorong kecemasan, memotong barisan, menggunakan telefon bimbit semasa memandu, tidak memakai tali pinggang kaledar ataupun topi keledar."Selain itu, membawa lebih muatan dan membawa muatan dalam keadaan bahaya. Kesemua kesalahan utama ini akan dikenakan kompaun sebanyak RM300", katanya ketika ditemui selepas Ops Tahun Baharu Cina di Jalan Syed Abdul Aziz, Melaka.  Mengulas lanjut beliau, berpuas hati apabila kesemua kenderaan awam berkenaan mematuhi peraturan ditetapkan.  Seramai 40 pegawai dan anggota JPJ, selain dua pegawai Suruhanjaya Pencegahan Rasuah Malaysia(SPRM) terlibat dalam operasi malam tadi.


Lebih 11.8 juta individu dewasa terima suntikan dos penggalak

KUALA LUMPUR, 31 Januari - Lebih 11.8 juta individu dewasa atau 50.8 peratus telah menerima dos penggalak vaksin COVID-19 setakat semalam.Berdasarkan data di laman sesawang COVIDNOW, seramai 22.9 juta individu dewasa atau 97.9 peratus telah melengkapkan dua dos vaksin COVID-19.Bagi populasi remaja berusia 12 hingga 17 tahun pula, seramai 2.7 juta atau 88.6 peratus telah melengkapkan vaksinasi.Semalam, sebanyak 77 ribu 493 dos penggalak telah diberikan. Ini menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) sebanyak 63.4 juta dos.Sementara itu, menurut portal Github Kementerian Kesihatan (KKM), lapan kematian COVID-19 dilaporkan semalam dengan dua dicatatkan di Johor, tiga di Perak, dan masing-masing satu kematian di Melaka, Pahang dan Terengganu.


390 saman dikeluarkan JPJ Terengganu

KUALA TERENGGANU, 31 Januari - Sebanyak 390 saman dikeluarkan Jabatan Pengangkutan Jalan (JPJ) Terengganu sepanjang operasi sempena Tahun Baharu Cina bermula 25 Januari hingga 10 malam tadi.  Pengarah JPJ Terengganu, Zulkarnain Yasin berkata ia adalah hasil pemeriksaan yang dijalankan terhadap 2,301 kenderaan sepanjang tempoh enam hari itu.  Antara kesalahan yang paling banyak dikesan ialah penggunaan cermin gelap, lesen kenderaan motor tamat tempoh, tiada Lesen Memandu Kompeten dan tiada Lesen Vokasional.  "Operasi malam tadi juga berjaya mengesan tiga individu yang terlibat dengan penyalahgunaan dadah hasil ujian saringan air kencing yang dilakukan oleh Agensi Antidadah Kebangsaan AADK," katanya. Beliau ditemui pada Op Tahun Baharu Cina Peringkat JPJ Negeri Terengganu di Jambatan Sultan Mahmud di sini. Seramai 127 anggota pelbagai agensi terlibat dalam operasi bersepadu berkenaan melibatkan JPJ, Polis Diraja Malaysia, AADK dan Jabatan Alam Sekitar.


Kadar tarif elektrik kekal, kerajaan prihatin, utamakan kebajikan rakyat

SINTOK, 31 Januari - Keputusan kerajaan mengekalkan kadar tarif elektrik semasa bagi pengguna domestik di Semenanjung, bagi tempoh bermula 1 Februari ini hingga 31 Disember 2024 merupakan satu langkah yang tepat dan berkebajikan. keputusan tersebut menunjukkan keprihatinan kerajaan yang sentiasa menjaga kepentingan dan mengutamakan kebajikan rakyat yang kini berdepan dengan pelbagai musibah dan cabaran, terutamanya kenaikan kos sara hidup.Pengarah Institut Kajian Indonesia, Thailand, Singapura, Universiti Utara Malaysia (UUM) Dr Kamarul Azman Khamis berkata langkah itu juga menunjukkan kerajaan Malaysia sentiasa terkehadapan dalam aspek menjaga kebajikan rakyat meskipun terpaksa berdepan dengan pelbagai cabaran dan kekangan berbanding negara lain.  "Satu keputusan yang begitu baik dimana dalam keadaan pandemik COVID-19, ekonomi yang tidak menentu ini dan kita melihat pelbagai musibah yang dihadapi di Malaysia khususnya, apabila kerajaan mengekalkan tariff elektrik, bermakna tiada kenaikan."Ini merupakan satu pendekatan yang dibuat oleh kerajaan khususnya daripada YAB Perdana Menteri, Datuk Seri Ismail Sabri dan saya melihat rata-rata masyarakat khususnya di pedalaman begitu gembira dengan pendekatan yang dibuat oleh kerajaan, merupakan satu pendekatan antara pemimpin bersama rakyat, denyut nadi rakyat", katanya. 28 Januari lalu, Perdana Menteri, Datuk Seri Ismail Sabri Yaakob dalam kenyataan menerusi laman facebooknya berkata, Kabinet memutuskan untuk tidak menaikkan tarif elektrik lebih 9 juta pengguna domestik.  Sehubungan dengan itu, kerajaan memutuskan untuk meneruskan subsidi sebanyak lebih RM700 juta agar pengguna-pengguna domestik tidak terkesan.Dalam perkembangan sama, Suruhanjaya Tenaga (ST) memaklumkan keputusan pengekalan tariff elektrik dibuat meskipun berlaku peningkatan kos bahan api dan kos penjanaan lain, sebanyak RM1.67 bilion, antara 1 Julai hingga 31 Disember tahun lalu, akibat kenaikan harga arang batu yang tinggi di pasaran hingga mencecah AS$200 per tan. Bagi mengekalkan kadar tarif berkenaan, kerajaan memperuntuk dana sebanyak RM715 juta untuk menanggung kos berkaitan.


GEORGE TOWN, 31 Januari - 335 penunggang motosikal diambil tindakan oleh Jabatan Pengangkutan Jalan (JPJ) Pulau Pinang selepas didapati melakukan pelbagai jenis kesalahan.  Pengarah JPJ Pulau Pinang, Adenan Md Isa berkata menerusi operasi sempena Tahun Baharu Cina di Plaza Tol Jambatan Pulau Pinang dan Plaza Tol Juru, terdapat penunggang motosikal dikesan menggunakan nombor pendaftaran palsu.Antara kesalahan lain ialah tamat tempoh lesen, tiada cukai jalan dan penggunaan dadah. "Jadi sempena dengan Op JPJ sempena Tahun Baharu Cina kali ini kita nak pastikan penunggang motosikal khususnya dapat menunggang dengan cukup syarat, ada lesen memandu, cukai jalan dan memakai topi keledar. Ini semua kesalahan yang lazim dilakukan penunggang motosikal. Jadi tujuan kita buat operasi ini bukan nak cari salah tetapi kita nak penunggang sentiasa memastikan diri dalam keadaan selamat," katanya.Beliau ditemui pada Op JPJ di Plaza Tol Jambatan Pulau Pinang yang turut disertai Polis Diraja Malaysia, Agensi Anti Dadah Kebangsaan (AADK) dan Jabatan Alam Sekitar (JAS). Untuk rekod, statistik kemalangan maut dalam negara menunjukkan tragedi melibatkan motosikal mencecah hampir 60% di jalan raya.


MetMalaysia ramal hujan dan ribut petir di Sarawak

PETALING JAYA, 31 Januari - Jabatan Meteorologi (MetMalaysia) meramalkan hujan dan ribut petir di beberapa lokasi di Kuching, Samarahan, Serian, Sarikei dan Mukah, Sarawak pada sebelah pagi, 1 dan 2 Februari ini.Manakala di Sabah melibatkan Kudat, Sandakan dan Tawau sementara Kelantan, Terengganu dan Pahang pula melibatkan kawasan pantai.Met Malaysia dalam kenyataan turut memaklumkan pada waktu petang, hujan dan ribut petir di beberapa tempat di Kedah, Pulau Pinang, Perak, Selangor, Kuala Lumpur, Putrajaya, Negeri Sembilan, Melaka dan Johor.Di Sarawak pula meliputi Mukah, Bintulu, Sibu, Kapit, Miri dan Limbang manakala di Sabah melibatkan Pantai Barat, Pedalaman dan Sandakan serta Labuan.Sementara pada malam pula, hujan dan ribut petir turut diramal berlaku di beberapa tempat di Perak, Selangor, Sarawak melibatkan Bintulu, Sibu, Kapit, Miri dan Limbang, Pantai Barat, Pedalaman dan Kudat, Sabah serta Labuan.


Malaysia komited sertai usaha global tamatkan NTD - Khairy

KUALA LUMPUR, 31 Januari - Malaysia terus komited menyertai usaha komuniti global untuk menamatkan Penyakit Tropika Terabai (NTD) dan membebaskan generasi akan datang daripada penyakit kemiskinan.Justeru menurut Menteri Kesihatan, Khairy Jamaluddin, pencahayaan dua struktur ikonik, Menara Kuala Lumpur dan Pintasan Saloma adalah solidariti Malaysia sempena Hari Penyakit Tropika Terabai Sedunia ketiga yang disambut setiap tahun pada tanggal 30 Januari.Mengulas lanjut, Khairy berkata, Malaysia terlibat buat kali kedua dalam sambutan NTD Sedunia, dengan fokus utama memerangi Denggi."Malaysia menerusi Kementerian Kesihatan menjalin kerjasama dengan pihak berkaitan melaksanakan pelbagai aktiviti kesedaran termasuk ceramah daripada pakar kesihatan serta penyampaian maklumat berkenaan NTD kepada masyarakat dalam usaha menghapuskan NTD secara menyeluruh,'katanya dalam kenyataan media sempena Hari NTD Sedunia yang disambut pada 30 Januari setiap tahun.Penyakit NTD merangkumi 20 jenis penyakit termasuk Denggi, Chikungunya, Chagas dan Ulser Buruli.Ia boleh memberi kesan terhadap kualiti kehidupan seharian serta menghalang perkembangan kognitif dan fizikal mereka yang menghidapinya.Bagaimanapun, NTD merupakan penyakit yang boleh ditangani.Ini terbukti apabila 43 negara berjaya menghapuskan sekurang-kurangnya satu penyakit NTD.Hasilnya, seramai 600 juta penduduk dunia juga sudah tidak memerlukan rawatan bagi penyakit NTD.


Gempa bumi sederhana melanda Laut Sawu

PETALING JAYA, 31 Januari - Gempa bumi sederhana berukuran 5.0 magnitud telah berlaku di Laut Sawu pada 4.22 pagi tadi.Menurut kenyataan Jabatan Meteorologi Malaysia (MetMalaysia), gempa dengan kedalaman 58 kilometer itu berada di koordinat 10.3 darjah selatan dan 122.3 darjah timur serta terletak 139km Barat dari Kupang,IndonesiaTiada ancaman tsunami kepada Malaysia.


13 letupan bom gegarkan selatan Thailand

BANGKOK, 31 Januari - 13 letupan bom dilancarkan di sebuah bandar di Narathiwat, selatan Thailand.Pihak polis menyatakan letupan itu bertujuan menyebabkan lebih banyak kerosakan dan kecederaan terhadap orang awam.Selepas 20 jam pihak berkuasa mengepung wilayah berdekatan, anggota polis berjaya membunuh dua suspek yang melancarkan serangan itu.Pihak berkuasa cuba berunding dengan suspek sebelum menyerbu sebuah rumah di kawasan terssebut.Serbuan itu menyebabkan seorang polis cedera dan dua suspek terbunuh.Serangan ganas itu berlaku seminggu selepas pihak kerajaan menganjurkan dialog mengenai insiden melibatkan penduduk minoriti Melayu-Islam di selatan Thailand.Dalam kejadian berasingan, pihak Polis menyatakan seorang suspek mengalami kecederaan selepas 13 letupan menggegarkan Yala, Jumaat lalu.Kebanyakan letupan berlaku di kawasan jalan di hadapan kedai serbaneka, pasar, hospital dan bengkel kereta.


Amaran ribut petir, hujan lebat dan angin kencang di Perak, Pahang Negeri Sembilan, Sarawak dan  Sabah

PETALING JAYA, 31 Januari - Jabatan Meteorologi mengeluarkan amaran ribut petir, hujan lebat dan angin kencang yang dijangka berlaku di negeri Perak (Batang Padang dan Muallim), Pahang (Lipis, Raub dan Bentong, Negeri Sembilan (Jelebu), Sarawak: Kapit (Belaga), Sabah: Pedalaman (Tenom, Kuala Penyu dan Beaufort) hingga 3 pagi ini.Menurut kenyataan MetMalaysia, terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran.


MOSTI biaya geran penyelidikan kurangkan penggunaan plastik

KUALA NERUS, 31 Januari - Kementerian Sains, Teknologi dan Inovasi (MOSTI) bersedia membiayai geran penyelidikan bagi mengurangkan penggunaan bahan plastik.Timbalan menteri berkenaan, Datuk Ahmad Amzad Hashim berkata penggunaan bahan plastik menyebabkan pencemaran selain mengancam kehidupan haiwan termasuk penyu."Di Kementerian Sains, Teknologi dan Inovasi memang kita memberi tumpuan kepada pengurangan bahan plastik ini untuk mengelakkan pelepasan sisa-sisa plastik yang banyak memberi kesan kepada pencemaran menggunakan bahan-bahan boleh kumbah (biodegradable)."Di MOSTI kita membiayai melalui geran penyelidikan bagaimana kita boleh membiayai dan membantu supaya penyelidikan dapat dijayakan bagi mencari teknologi untuk membolehkan penguraian sisa-sisa ini melalui proses kitar semula dan sebagainya," kata Ahmad Amzad.Beliau mengulas mengenai kematian penyu yang ditemukan di pesisir pantai Terengganu, di sini.  Pagi semalam pula seekor anak penyu ditemukan mati di pesisir pantai Kijal, Kemaman.Ia kes kematian ke-13 direkodkan sejak awal bulan ini.


Rumah rosak, pokok tumbang akibat 'puting beliung' di Ipoh - Bomba

IPOH, 31 Januari - Beberapa kediaman penduduk di sekitar Ipoh, Perak rosak akibat ribut dan puting beliung yang melanda bandar raya itu. Kejadian turut menyebabkan beberapa pokok tumbang dan menimpa rumah penduduk.Jurucakap Jabatan Bomba dan Penyelamat Negeri dalam satu kenyataan berkata, pihaknya menerima panggilan berhubung insiden tersebut pada pukul 6.40 petang.  "Dua kawasan yang dilaporkan terlibat adalah di Taman Tasek Damai dan Kampung Tawas.  "Setakat ini, tiada kemalangan jiwa dilaporkan dan pemantauan sedang dijalankan agensi berkaitan," menurut kenyataan itu. Video mengenai kejadian tersebut turut tular di media sosial.


Aliran trafik lancar di Lebuhraya Utara-Selatan (PLUS) menuju utara, hanya beberapa kawasan bergerak perlahan

TAPAH, 30 Januari- Aliran trafik di Lebuhraya Utara-Selatan (PLUS) menuju ke arah utara negeri Perak masih berjalan lancar meskipun terdapat beberapa kawasan bergerak perlahan. Menurut jurucakap Lembaga Lebuhraya Malaysia (LLM), laluan dari Tapah menghala ke hentian sebelah gua tempurung bergerak perlahan khususnya di kawasan mendaki.  Ketika dihubungi RTM, LLM menyatakan kenderaan di kawasan tersebut bergerak perlahan sepanjang kira-kira lapan kilometer.  Namun, aliran trafik di kawasan tersebut masih lagi lancar dan tiada kemalangan yang berlaku.  Kawasan lebuhraya PLUS yang lain di sekitar Perak juga masih bergerak lancar.  Sementara itu, hasil tinjauan RTM di kawasan Rehat dan Rawat (R&R) Tapah arah utara juga mendapati pengguna jalan raya yang singgah di lokasi tersebut mematuhi SOP Covid-19 yang dikuatkuasakan.


Kedah dijangka terima kemasukan 250,000 buah kenderaan sempena Tahun Baharu Cina 2022

LUNAS, 30 Januari - 250,000 buah kenderaan dijangka memasuki Kedah sempena cuti perayaan Tahun Baharu Cina (TBC) minggu ini. Cuti perayaan yang panjang selama seminggu antara faktor orang ramai menggunakan peluang kali ini untuk pulang ke kampung halaman dan bercuti. Exco Pengangkutan Negeri Kedah, Azman Nasrudin berkata jumlah tersebut meningkat dua kali ganda berbanding hari biasa. Rentetan itu, semua agensi dan jabatan berkaitan termasuk Jabatan Pengangkutan Jalan (JPJ) dan Polis Diraja Malaysia (PDRM) telah bersiap siaga bagi memastikan kelancaran pergerakan kenderaan semasa Operasi Bersepadu Tahun Baharu Cina 2022 di negeri itu. "Aktiviti penguatkuasaan Tahun Baharu Cina 2022 dilaksanakan dengan lebih efektif bagi mencapai sasaran mengurangkan kadar kemalangan jalan raya dan kematian selain kita akan pastikan operasi pengangkutan awam berjalan dengan lancar. Kita juga harap pengguna jalan raya dapat mematuhi undang-undang yang telah digariskan," kata Azman selepas melancarkan Kempen Keselamatan Jalan Raya dan Ops Bersepadu sempena perayaan Tahun Baharu Cina peringkat Negeri Kedah 2022 di Plaza Tol Lunas, dekat Kulim, Kedah. Hadir sama, Pengarah JPJ Kedah, Abdul Rahman Emang Anyie.Bagi memastikan keberkesanan dan penguatkuasaan, JPJ telah menyusun tujuh strategi utama iaitu fokus kepada pemeriksaan bas di depoh dan terminal, rondaan di lebuh raya dan jalan utama, penguatkuasaan khas motosikal dan penyamaran sebagai penumpang bas. "Selain itu, rakaman video secara elektronik di lebuhraya dengan menggunakan kamera kenderaan 'dashcam' atau 'enforcement action camera (EAC)', aduan awam, operasi bilik kawalan dan pelaporan statik dan ceramah keselamatan jalan raya di agensi-agensi,pejabat kerajaan, IPTA dan IPTS," tambahnya.Tempoh penguatkuasaan TBC 2022 adalah selama dua minggu bermula 25 Januari hingga 8 Februari 2022. Tarikh larangan pemanduan kenderaan barangan adalah pada 30 dan 31 Januari serta 4 dan 5 Februari 2022.


Bekas Pengerusi Bernama meninggal dunia akibat serangan jantung

KUALA LUMPUR, 30 Januari- Bekas Pengerusi Pertubuhan Berita Nasional Malaysia (Bernama), Tan Sri Abdul Rahman Sulaiman meninggal dunia di Hospital Canselor Tuanku Muhriz, Cheras kira-kira pukul 4 petang akibat serangan jantung pada usia 75 tahun.Allahyarham meninggalkan seorang isteri, Puan Sri Maznah Adam dan tiga orang anak. Anak kelahiran Parit Buntar, Perak itu memulakan kerjaya sebagai wartawan di Radio Televisyen Malaysia (RTM) pada 1966, sebelum menyertai Bernama selaku Wartawan Kanan pada 1971.Beliau pernah memegang beberapa jawatan penting termasuk Ketua Biro Johor, koresponden bagi Thailand dan Indo-China, Ketua Pengarang Berita, serta Ketua Pengarang.Allahyarham bersara awal bagi bertanding Pilihan Raya Umum Ke-9 pada April 1995 di kawasan Parlimen Parit Buntar sebagai calon Barisan Nasional dan menang kerusi berkenaan.Abdul Rahman menjadi Pengerusi Bernama ke-10 dari 1 Februari 2010 hingga 31 Januari 2014, sebelum dilantik semula ke jawatan tersebut hingga 31 Januari 2016.


JKST angkat martabat perundangan syariah ke peringkat lebih tinggi menerusi penerbitan jurnal

KUALA NERUS, 30 Januari - Jabatan Kehakiman Syariah Terengganu (JKST) mengorak langkah baharu dalam usaha untuk mengangkat martabat perundangan syariah ke peringkat lebih tinggi dengan penerbitan jurnal-jurnal berkaitan sebagai rujukan awam.  Keperluan untuk penghasilan jurnal ini berupaya memberi pendedahan kepada masyarakat khususnya yang melibatkan setiap keputusan Mahkamah Syariah negeri ini sekali gus memberi pemahaman yang lebih baik.  Selain itu, penerbitan jurnal dalam pelbagai bahasa mampu menjadi inovasi baharu perundangan syariah ke peringkat global.Menurut Ketua Hakim Syarie Terengganu, Datuk Wan Mohd Zaki Wan Mohd penerbitan jurnal itu perlu mendapat perhatian umum."Jurnal-jurnal ini juga akan menjadi rujukan awam yang boleh diakses oleh sesiapa sahaja di seluruh dunia dalam memberi penyampaian perundangan Islam dengan lebih tepat dan jelas," kata Wan Mohd Zaki. Bagi merealisasikan hasrat ini, JKST menjalin kerjasama strategik bersama Universiti Sultan Zainal Abidin (UniSZA) seterusnya dijadikan sebagai jurnal rujukan akademik bagi institusi pengajian tinggi (IPT) itu. Naib Canselor UniSZA, Profesor Dr Fadzli Adam berkata menerusi kerjasama itu, ia akan memberi nilai tambah kepada pelajar dalam menjalankan penyelidikan sekali gus memberi manfaat dalam penghasilannya kepada kedua-dua pihak.


Pakar bom Abu Sayyaf masih hidup, kembali dimasukkan dalam senarai individu dikehendaki

LAHAD DATU, 30 Januari- Anggota Abu Sayyaf, Mudzrimar atau Mundi Sawadjaan yang dilaporkan mati selepas ditembak pada Mei 2021 di Filipina, masih hidup.Perkara itu disahkan Komander Kawasan Keselamatan Khas Pantai Timur Sabah (ESSCOM), DCP Hamzah AhmadMaklumat diperoleh menerusi perkongsian informasi risikan daripada pasukan keselamatan Filipina membabitkan Joint Task Force Sulu dan Western Mindanao Command.Mudzrimar dilaporkan masih hidup susulan beberapa siri pertempuran dan pertembungan pasukan keselamatan Filipina dengannya, sejak Julai tahun lalu.Susulan perkembangan terbaharu itu, dia kini dimasukkan semula dalam senarai individu dikehendaki pihak berkuasa membabitkan jenayah rentas sempadan dan Culik Untuk Tebusan di kawasan Zon Selamat Timur Sabah (ESSZone).Mudzrimar, anak saudara kepada pemimpin kanan Abu Sayyaf iaitu Hatib Hajan Sawadjaan, memiliki kepakaran membuat bom.Dia terlibat merancang beberapa insiden letupan di Jolo, Filipina pada 2020.


JKMPay: masih di peringkat kajian- Rina Harun

KELANA JAYA, 30 Januari- Pelaksanaan Program Bayaran Bantuan Kewangan Tanpa Tunai, JKMPay merupakan projek rintis dan hanya melibatkan penerima baharu bantuan kewangan bulanan Persekutuan tanpa melibatkan penerima bantuan sedia ada.Menteri Pembangunan Wanita, Keluarga dan Masyarakat, Datuk Seri Rina Harun menjelaskan pihaknya telah melaksanakan Kajian Kebolehlaksanaan Projek Rintis Tanpa Tunai melibatkan 1,066 orang penerima bantuan. "Pertamanya, bila kita dah mengadakan sebagai contoh, kita mengadakan di Perlis ataupun di Kedah, ia sememangnya tidak boleh terus dilaksanakan begitu sahaja. Kita ada perbincangan dengan kerajaan Negeri, kita ada perbincangan dengan pemegang- pemegang taruh."Kita juga telah bawa kepada Majlis OKU. Jadi yang ini juga merupakan projek rintis dan kita ada kajian yang dibuat. Dan sekarang ni sudah setahun dan kita akan libatkan lebih ramai lagi sebelum kita perluaskan ke seluruh negara," katanya pada dalam Program Menyantuni Pusat Jagaan OKU sempena Tahun Baharu Cina di Kelana Jaya.JKMPay dilaksanakan antara lainnya bagi membantu penerima bantuan JKM mengawal perbelanjaan dengan mendapatkan barangan yang benar-benar diperlukan seperti barangan keperluan, makanan dan ubat-ubatan.Setiap data dan pandangan sepanjang pelaksanaan projek rintis akan diteliti dan diambil kira sebelum sebarang keputusan pelaksanaannya secara menyeluruh dibuat.Beliau berkata demikian ketika menjawab persoalan susulan memorandum bantahan daripada beberapa pertubuhan bukan kerajaan (NGO) berkaitan pelaksanaan projek ini.


Aplikasi 'KelantanPay' diperkenal, mudahkan urusan secara dalam talian

PASIR PUTEH, 30 Januari - Kerjasama bersepadu antara agensi kerajaan negeri dengan Kerajaan Persekutuan melalui Suruhanjaya Komunikasi dan Multimedia Malaysia (SKMM) diperhebat.Ia bagi memastikan pelaksanaan projek-projek pelan Jalinan Digital Negara (JENDELA) berjalan lancar di Kelantan. Menteri Besar Kelantan, Datuk Ahmad Yakob berkata kerajaan negeri telah melancarkan portal sistem hasil tanah dan juga memperkenalkan 'KelantanPay' bagi menyediakan kemudahan bayaran secara dalam talian bagi urusan bayaran hasil tanah dan bayaran perkhidmatan kerajaan.  Ia selari dengan pengumuman Kerajaan Persekutuan menerusi inisiatif MYDigital, pembayaran bagi semua perkhidmatan kerajaan akan dibuat secara tanpa tunai mulai tahun ini. "Kita bersyukur dan berterima kasih kerana pihak Kelantan Getway bersama dengan syarikat Bina Net ini berusaha mengatasi masalah liputan untuk rakyat kelantan," kata Ahmad Yakob kepada media selepas merasmikan Majlis Pelancaran Perkhidmatan Internet Satelit Luar Bandar (PeSAT) di Jeram Mengaji Agro Resort, di sini hari ini. Melalui projek itu, rakyat Kelantan terutama penduduk luar bandar dapat menikmati kemudahan internet yang lebih baik serta memberi manfaat dari segi pendidikan, ekonomi dan sosial, tambahnya.


Pulau Pinang cukup bekalan minyak masak peket bersubsidi, bekalan telur ayam tidak terjejas

GEORGE TOWN, 30 Januari- Stok minyak masak peket bersubsidi di Pulau Pinang kembali pulih dan mencukupi ekoran tindakan tegas Kementerian Perdagangan Dalam Negeri dan Hal Ehwal Pengguna (KPDNHEP) negeri itu menjalankan operasi berterusan bagi membanteras penyelewengan bekalan minyak tersebut.Pengarah KPDNHEP Pulau Pinang, Mohd Ridzuan Ab Ghapar berkata, pemeriksaan berterusan dilakukan dengan 4,011 premis perniagaan diperiksa sepanjang bulan ini.Ini bagi memastikan tiada lagi masalah bekalan minyak masak peket bersubsidi di negeri ini dan pengguna mendapat bekalan dengan mudah.Mohd Ridzuan berkata, pihaknya bukan sahaja membuat pemeriksaan di peringkat runcit malah turut memantau 24 syarikat pembungkus minyak masak peket bersubsidi dan 800 pemborong bagi memastikan tiada penyelewengan di semua peringkat.“Sejak awal Januari kita dapati aduan mengenai kekurangan bekalan minyak masak turun mendadak dan kita tidak menolak kemungkinan ia susulan daripada pemeriksaan dan operasi yang dijalankan terhadap mereka yang terlibat dalam penyelewengan bahan mentah itu.“Selain itu, kapasiti pengeluaran minyak masak paket bagi Pulau Pinang ialah sebanyak 3.3 kilogram (kg) sebulan mampu menampung permintaan penduduk negeri ini," katanya selepas mengadakan tinjauan di Pasar Awam Tanjung Bungah di sini.Tinjauan itu dijalankan bersama Pengerusi Jawatankuasa Perdagangan, Industri dan Pembangunan Usahawan Pulau Pinang Datuk Abdul Halim Hussain sempena pemeriksaan Skim Harga Maksimum Musim Perayaan Tahun Baharu Cina yang bermula semalam hingga 4 Februari nantiMengulas berkenaan bekalan telur ayam di negeri itu, beliau berkata masalah gangguan bekalan akan pulih dalam masa terdekat dengan pihak penternak telah mengambil beberapa langkah segera bagi mengatasinya.Kami jangkakan masalah gangguan bekalan telur ayam itu akan pulih dalam masa terdekat. Bekalan (telur ayam) itu ada dan mencukupi cumanya pembeli tidak boleh beli dalam kuantiti yang banyak ketika ini," katanya.Sementara itu, bagi penguatkuasaan harga, beliau menegaskan, peniaga yang melakukan kesalahan menaikkan harga barangan boleh didenda maksimum RM100 ribu atau dipenjarakan tidak melebihi tiga tahun atau kedua-duanya Mereka juga boleh dikenakan kompaun sehingga RM50,000.


PRU DUN Johor: 2.576 juta orang layak mengundi

JOHOR BAHRU 30 Januari- 2.576 juta pengundi biasa daripada keseluruhan 2.599 juta pengundi berdaftar layak mengundi pada Pilihan Raya Umum Dewan Undangan Negeri (PRU) DUN Johor yang akan diadakan tidak lama lagi.Jumlah pengundi mencatatkan peningkatan kira-kira 28 peratus dengan penambahan 749,731 pengundi berusia 18 tahun ke atas susulan pendaftaran automatik Undi18.Berdasarkan statistik yang dikeluarkan Suruhanjaya Pilihan Raya (S-P-R), 22,536 pemilih merupakan pengundi awal.Ia melibatkan 10,958 anggota tentera dan pasangan, manakala 11,578 lagi merupakan anggota polis serta pasangan.Menurut data diwartakan S-P-R pada 17 Januari lepas, jumlah pengundi tidak hadir luar negara adalah seramai 376 orang.Pengundi boleh membuat semakan awal melalui portal semakan daftar pemilih, aplikasi My S-P-R Semak dan Hotline S-P-R menerusi talian 03-88927018.


Peniaga dinasihat untuk tidak naikkan harga barang ketika musim perayaan - KPDNHEP Pulau Pinang

GEORGE TOWN, 30 Januari - Seramai 135 anggota KPDNHEP Pulau Pinang akan melakukan pantauan di premis perniagaan ketika sambutan Tahun Baharu Cina.Pengarah KPDNHEP Pulau Pinang, Mohd Ridzuan Ab Ghappar berkata tumpuan pihaknya adalah lokasi seperti pasaraya, pasar awam dan pasar tani. "Saya ingin mengambil kesempatan untuk mengingatkan para peniaga untuk tidak menaikkan harga barangan secara tidak munasabah dalam musim perayaan," katanya selepas Pelancaran Skim Harga Maksimum Musim Perayaan (SHMMP) di pasar Tanjung Bungah.Hadir sama ialah Exco Perdagangan, Industri dan Pembangunan Keusahawanan Negeri, Dato Abdul Halim Hussain.  SHMMP berkuat kuasa dari 29 Januari hingga 4 Februari ini dan KPDNHEP telah mengenal pasti 18 jenis barangan yang terdiri daripada ayam, telur ayam, sayur, barangan kering dan daging khinzir.  Bagi peniaga yang melakukan kesalahan menaikkan harga barang, boleh didenda di mahkamah sehingga RM100,000 atau dipenjarakan tidak melebihi tiga tahun atau kedua-duanya sekali atau dikompaun sehingga RM50,000.


KKMM bakal memperluaskan kerjasama, mendalami permasalahan penggiat seni

MASJID TANAH, 30 Januari - Kementerian Komunikasi dan Multimedia (KKMM) akan memperluaskan kerjasama dengan pengiat seni kreatif di negara ini dalam usaha memahami segala permasalahan yang dialami mereka.  Menterinya, Tan Sri Annuar Musa berkata pengiat seni boleh tampil sendiri untuk meluah segala permasalahan yang mereka hadapi.  "Industri ini dinamik, masalah itu ada berbagai-bagai. Saya cuba memperbanyakkan hubungan dengan pemain industri untuk memahami mereka. Mereka juga boleh tampil kehadapan untuk berjumpa dan saya harap semua pihak boleh memainkan peranan bersama," katanya kepada media selepas Program Sembang Santai #KeluargaMalaysia bersama 30 usahawan tempatan di sini.  Dalam pada itu, sumbangan industri kreatif menerusi gelombang pendigitalan kepada pertumbuhan negara masih rendah apabila hanya menyumbang sebanyak 6 peratus kepada Keluaran Dalam Negara Kasar (KDNK).  Ia disebabkan tanggapan golongan peniaga dan usahawan kecil bahawa digitalisasi hanya untuk industri berskala besar.  "Oleh itu, kementerian kini sedang giat melaksanakan pelbagai kempen pendigitalan di semua peringkat perniagaan kecil dan mega," tambahnya.


VTL antara Malaysia dan Thailand diberi keutamaan jika keadaan lebih meyakinkan

GOMBAK, 30 Januari- Usaha pelaksanaan Laluan Perjalanan Lengkap Vaksin (VTL) di antara Malaysia dan Thailand akan terus diberi keutamaan oleh kedua-dua negara apabila keadaan lebih meyakinkan. Menteri Kanan Perdagangan Antarabangsa Dan Industri, Datuk Seri Mohamed Azmin Ali optimis inisiatif pembukaan semula sempadan negara itu mampu menjana pertumbuhan ekonomi negara sekaligus menjamin aliran perdagangan di rantau ini.Justeru, Malaysia dan Thailand akan memperhalusi inisiatif itu namun tertakluk kepada panduan yang ditentukan Kementerian Kesihatan kedua-dua negara. "Namun pelaksanaan VTL ini bersifat mutual, kedua-dua pihak perlu bersedia dan ini tertakluk kepada nasihat kesihatan dikeluarkan oleh pihak berkuasa kesihatan negara-negara berkenaan". "Sebagai contoh, apabila kita melaksanakan VTL udara dan darat dengan Singapura berjalan dengan lancar namun apabila timbul Omicron kedua-dua negara merasakan ada keperluan untuk menanguhkannya, perkara ini telah pun dibincang dan dirunding berdasarkan situasi semasa dan dibuka semula khususnya VTL udara," kata Azmin.Beliau berkata demikian selepas menyerahkan Sumbangan Prihatin Tahun Baru Cina 2022 Parlimen Gombak. Terdahulu, Menteri Kesihatan, Khairy Jamaluddin menyatakan kerajaan mengambil keputusan untuk menangguhkan VTL dengan negara berisiko tinggi penularan Omicron.


Jabatan Penyiaran rancang bina pejabat baharu di negeri-negeri

MELAKA, 30 Januari- Jabatan Penyiaran Malaysia sedang dalam perancangan untuk pembangunan semula pejabat baharu jabatan itu diperingkat negeri.  Keutamaan kepada bangunan dan infrastruktur penyiaran RTM negeri yang telah lama.  Ketua Pengarah Penyiaran, Datuk Che Roslan Che Daud berkata, perancangan itu sudah dibawa kepada pihak Kementerian Komunikasi dan Multimedia (KKMM).  Ketika ini lawatan tapak di RTM negeri yang memerlukan bangunan serta infrastruktur penyiaran baharu sedang dilaksana. “Perkara ini dalam perancangan oleh kementerian sendiri dan juga pimpinan daripada YB menteri yang meminta saya untuk turun ke lapangan dan melihat apa yang boleh kita lakukan iaitu untuk menyediakan kemudahan infra baharu kepada pejabat-pejabat RTM negeri-negeri bukan sahaja di Melaka tapi di negeri-negeri lain juga,” kata Che Roslan.Jelasnya antara RTM negeri yang memerlukan bangunan dan infrastruktur penyiaran baharu ialah RTM Melaka, RTM Pulau Pinang dan RTM Kelantan.  Datuk Che Roslan berkata demikian ketika bersiaran di Melakafm.  Terdahulu beliau mengadakan lawatan kerja dan menyampaikan amanat kepada kakitangan RTM Melaka.  Beliau turut berkesempatan melawat tapak lama RTM Melaka di Batu Berendam,berkeluasan 6.47 hektar yang dicadang untuk dibangunkan semula sebagai lokasi baharu pejabat RTM Melaka yang ketika ini beroperasi di Jalan Taming Sari.


Video tular sidang media dos penggalak adalah klip lama- KKM

KUALA LUMPUR, 30 Januari- Kementerian Kesihatan Malaysia (KKM) menjelaskan video sidang media oleh Menteri Kesihatan, Khairy Jamaluddin berhubung pemberian dos penggalak Covid-19 hanya untuk golongan tertentu, merupakan rakaman lama. Dalam satu kenyataan, KKM memaklumkan video berkenaan merupakan petikan dari sidang media Khairy sewaktu meninjau perkhidmatan saringan Covid-19 di Lapangan Terbang Antarabangsa Kuala Lumpur pada 20 September tahun lalu. Video sidang media itu merupakan rakaman semasa sidang media berkenaan ketika negara belum lagi melaksanakan pemberian suntikan booster dan masih dalam fasa pelaksanaan Program Imunisasi Covid-19 Kebangsaan, P-I-C-K bagi dos pertama dan dos kedua.“Pada waktu itu, Program Imunisasi COVID-19 Kebangsaan (PICK) bagi dos pertama dan dos kedua masih giat dilaksanakan. Kadar vaksinasi lengkap bagi penduduk dewasa ketika itu adalah 79.6%, masih belum mencapai sasaran 90% populasi dewasa."Aktiviti rentas negeri masih belum dibenarkan manakala aktiviti keluar masuk negara juga masih dikawal ketat,” jelas kenyataan itu.Video berkenaan kembali tular sejak Sabtu menimbulkan salah faham orang ramai.Jelas KKM, pemberian dos penggalak secara menyeluruh belum lagi bermula pada September 2021 dan ia dilaksanakan secara berperingkat dengan keutamaan ketika itu kepada golongan rentan.Hanya setelah majoriti golongan tersebut menerima dos penggalak, vaksinasi berkenaan dibuka kepada populasi awam yang layak.


SAMENTA gesa kerajaan pertimbang kenaikan caj elektrik

KUALA LUMPUR, 30 Januari- Persatuan Perusahaan Kecil dan Sederhana Malaysia, SAMENTA menggesa kerajaan mempertimbang kenaikan lebih munasabah caj elektrik bagai menjamin daya tahan PKS. Jelas presidennya Datuk William Ng dalam satu kenyataan, kenaikan sehingga 18.4% bil utiliti untuk perniagaan dengan margin keuntungan bawah 10% menjejaskan keuntungan sekitar 20 hingga 40%.SAMENTA turut menasihatkan ahlinya supaya tidak menaikkan harga barang di sebalik kenaikan mendadak bil elektrik dan kos bahan mentah.Bagaimanapun, sekiranya langkah tersebut diteruskan, mustahil bagi perniagaan untuk menyerap kos tambahan tanpa menyalurkan sebahagiannya kepada pengguna.Bagi kebanyakan PKS, terutamanya dari sektor pekilangan, kos elektrik merupakan faktor kos kedua atau ketiga terbesar, selepas kos bahan mentah dan buruh. Suruhanjaya Tenaga pada Jumaat mengumumkan pengekalan kadar tarik elektrik semasa bagi pengguna domestik di Semenanjung bermula 1 Februari hingga 31 Disember 2024. Pengguna bukan domestik seperti komersial dan industri pula dikenakan surcaj RM0.3.70 per kilowatt jam.


KPDNHEP tetap pantau harga, penguatkuasaan premis di kawasan luar bandar

KUALA LUMPUR, 30 Januari- Kementerian Perdagangan Dalam Negeri dan Hal Ehwal Pengguna (KPDNHEP) tidak mengabaikan aktiviti penguatkuasaan dan pemantauan di kawasan luar bandar meskipun jumlah masyarakat dan bilangan premis di kawasan itu tidak tinggi berbanding di bandar.Pengarah Penguat Kuasa KPDNHEP, Azman Adam, berkata pihaknya sentiasa melakukan penguatkuasaan dan pemantauan berkaitan bekalan keperluan harian dan harga setiap hari di seluruh negara membabitkan pelbagai jenis premis seperti kedai runcit, pasar pagi, pasar awam, pasar raya dan kedai serbaneka."KPDNHEP menyedari kawasan luar bandar juga perlu diberikan keutamaan di dalam melakukan pemantauan terutamanya bagi memastikan masyarakat luar bandar juga dapat menikmati bekalan keperluan asasseperti gula, tepung gandum, minyak masak, Gas Petroleum Cecair (LPG) serta keperluan lain dijual pada harga yang munasabah dan mudah diperoleh."Jarak perjalanan yang jauh, keadaan geografi dan akses untuk memasuki kawasan luar bandar tertentu yang sukar antara faktor menyebabkan bekalan keperluan asas dikawasan luar bandar ini kadangkala mengalami gangguan," katanya melalui kenyataan media selepas mengadakan pemeriksaan dan pemantauan khas di kawasan Ulu Sungai dan Cheroh di Raub, Pahang.Katanya, penguatkuasaan dan pemantauan berterusan di kawasan luar bandar juga penting bagi memastikan peniaga mematuhi semua perundangan yang dikuatkuasakan termasuk isu  berkaitan harga, tanda harga, alat timbang dan sukat.Ini juga bagi memastikan tidak berlaku penyelewengan barang kawalan dan subsidi Berdasarkan statistik dikeluarkan KPDNHEP bagi tempoh tiga tahun sejak 2019, sebanyak 12,221 premis diperiksa di seluruh negara dan daripada jumlah itu sebanyak 1,554 premis (13 peratus) membabitkan kawasan luar bandar, diikuti pada 2020, sebanyak 692,906 premis diperiksa.Daripada jumlah itu sebanyak 136,922 premis (20 peratus) adalah di kawasan luar bandar, manakala tahun lalu, sebanyak 865,086 premis diperiksa dan daripada jumlah itu 148,430 (17 peratus) membabitkan premis di kawasan luar bandar.Katanya, sehingga 28 Januari lalu pula, sebanyak 80,465 pemeriksaan direkodkan dan daripada jumlah itu sebanyak 12,834 premis (19 peratus) membabitkan kawasan luar bandar.Hasil pemeriksaan mendapati barangan keperluan harian didapati stabil dan mencukupi bagi menghadapi perayaan Tahun Baharu Cina Selasa ini."KPDNHEP menggalakkan masyarakat di luar bandar untuk menyalurkan maklumat dan membuat aduan sekiranya berlaku gangguan bekalan keperluan asas di kawasan mereka selain salah laku oleh segelintir peniaga yang tidak beretika di dalam menjalankan aktiviti perniagaan," katanya.


Banjir di Marudi, lima keluarga dipindahkan ke PPS

MARUDI, 29 Januari- Banjir di Marudi, Sarawak menyaksikan 17 penduduk terjejas dari lima keluarga di kawasan perumahan Padang Kerbau Marudi dipindahkan ke Pusat Pemindahan Sementara (PPS) Dewan Suarah Marudi 4 petang tadi.Menurut kenyataan Pegawai Kebajikan Masyarakat Daerah Marudi, Nurshusheilla Abdullah, penduduk yang dipindahkan termasuk tiga bayi lelaki dan dua warga emas.Sementara itu, Majlis Daerah Marudi juga telah menghantar 794 pek bekalan makanan kepada penduduk terjejas akibat jalan dinaiki air dan terputus hubungan.  Kawasan tersebut adalah Ridan Feri, Kampung Narum, Kampung Dagang,Kampung Padang Kerbau, Rumah Ubie Sungai Ridan, Rumah Kiam Lugan Entassan A dan Rumah Micheal Lugan Entassan B.


132 kemalangan direkodkan pada hari pertama Op Selamat 17

IPOH, 29 Januari - 132 kemalangan jalan raya dengan satu kematian dicatatkan pada hari pertama Op Selamat 17 di Perak sempena perayaan Tahun Baharu Cina, semalam. Ketua Jabatan Siasatan dan Penguatkuasaan Trafik (JSPT) Negeri, Superitenden Azizan Hassan berkata daripada jumlah tersebut Ipoh mencatatkan jumlah tertinggi dengan 56 kes diikuti Taiping 15 dan Tapah 12.  Sementara itu, satu kemalangan maut membabitkan seorang penunggang motosikal di Taiping.  "Kami JSPT akan menempatkan beberapa lokasi-lokasi tumpuan yang mana sering berlaku kesesakan. Sebanyak 28 lokasi yang dikenal pasti iaitu di Ipoh terutama di Jalan Sultan Iskandar dan Jalan Sultan Idris Shah," kata beliau selepas melakukan tinjauan aliran trafik di Jalan Sultan Idris Shah, di sini. Antara lokasi panas lain yang turut dikenal pasti adalah di Tol Changkat Jering, Kamunting dan Simpang di Taiping.


Hari kelepasan am: Akta 265 tidak terpakai untuk penjawat awam

PUTRAJAYA, 29 Januari- Akta Kerja 1955 (Akta 265) memperuntukkan majikan sektor swasta perlu memberi hari kelepasan am berbayar 11 hari setiap tahun, tidak terpakai kepada penjawat awam dan lain-lain golongan pekerja yang tidak tertakluk di bawah Jadual Pertama Akta 265.Menurut Kementerian Sumber Manusia (KSM) dalam satu kenyataan, pekerja di bawah Akta 265 adalah mereka yang bergaji RM2,000 ke bawah.Akta 265 menyatakan daripada jumlah keseluruhan 11 hari itu, lima hari kelepasan am yang wajib diambil termasuklah Hari Wilayah Persekutuan oleh majikan yang tempat pekerjaannya terletak di Wilayah Persekutuan Kuala Lumpur, Putrajaya dan Labuan.Baki enam hari lain boleh dipilih daripada majikan dalam senarai hari kelepasan am sebagaimana Jadual Pertama Seksyen 3 Akta Hari Kelepasan 1951 [Akta 369].Dalam Jadual Pertama tersebut, Tahun Baharu Cina merupakan hari kelepasan am iaitu sebanyak dua hari bagi negeri-negeri lain kecuali Kelantan dan Terengganu."Pada tahun ini, kedua-dua hari kelepasan am ini bertindih pada 1 Feb. Seksyen 60D Akta 265 juga menyatakan bahawa sekiranya cuti umum tersebut jatuh pada hari yang sama, maka hari berikutnya adalah merupakan hari kelepasan am berbayar."Justeru, bagi pekerja di sektor swasta di Wilayah Persekutuan Kuala Lumpur, Putrajaya dan Labuan, jika majikan memilih dan menyenaraikan Tahun Baharu Cina sebagai satu daripada hari kelepasan am syarikat, maka majikan adalah wajib memberikan cuti pada Khamis (3 Februari)," menurut kenyataan itu.Manakala majikan yang tidak menyenaraikan perayaan berkenaan sebagai hari kelepasan am yang diambil, majikan hanya perlu memberikan hari kelepasan am berbayar bagi Hari Wilayah.


'Wartawan' cilik Muhammad Haziq terima hadiah lagi

KUALA LUMPUR, 29 Januari - Bak kata pepatah, tuah ayam nampak di kaki, tuah manusia siapa yang tahu. Begitulah tuah 'wartawan' cilik Muhammad Haziq Mohd Asyraf, 11, yang menerima hadiah komputer tablet daripada Menteri Komunikasi dan Multimedia, Tan Sri Annuar Musa kerana mengagumi kepetahannya melaporkan video ular sawa baru-baru ini.Annuar yang teruja dengan laporan Muhammad Haziq menerusi hantaran di Twitter pada Sabtu berkata; "Kesungguhan dan kebolehan adik Haziq perlu digalakkan jadi saya menghadiahkan sebuah gajet buat beliau. Belajar rajin-rajin!”Beliau turut mengucapkan terima kasih kepada Pos Malaysia serta berkongsi beberapa gambar termasuk gambar Muhammad Haziq menerima hadiah itu daripada petugas Pos Malaysia.Kanak-kanak lelaki itu sebelum ini mencuri perhatian orang ramai selepas video berdurasi dua minit 47 saat yang disiarkan di laman Facebook secara langsung tular.Muhammad Haziq membuat laporan seolah-olah seperti seorang wartawan yang membuat laporan Kewartawanan peranti (MOJO) kerana menjumpai reptilia berkenaan di dalam longkang di sebuah pasar awam di Bukit Selambau, Kedah.Pada Jumaat, Muhammad Haziq Mohd Asyraf, menerima Sijil Penghargaan dari Angkatan Pertahanan Awam Malaysia (APM) di atas keprihatinan dan sikap adiwira yang ditunjukkannya dalam menyampaikan maklumat yang baik semasa kecemasan.

Penghargaan ‘Aura Prihatin Marga’ daripada APM disampaikan oleh Ketua Pesuruhjayanya, Aminurrahim Mohamed. Dalam pada itu, Muhammad Haziq turut menerima tablet iPad daripada wakil Sultan Kedah, Al Aminul Karim Sultan Sallehuddin Sultan Badlishah.


Isu lompat parti perlu diselesaikan- Annuar Musa

MUAR, 29 Januari- Isu lompat parti dalam kalangan wakil rakyat dan ahli-ahli parti ketika ini, perlu diselesaikan menerusi perbincangan antara pihak kerajaan dan pembangkang.  Perbincangan kedua-dua pihak itu bagi menggariskan perincinan, sebelum dibawa ke parlimen untuk dimuktamadkan. Ketua UMNO Bahagian Ketereh, Tan Sri Annuar Musa berpandangan, kata putus tidak boleh diambil secara majoriti mudah, kerana melibatkan pindaan perlembagaan.  "Tafsiran lompat misalnya sebagai contoh, kalau sesebuah parti itu dia keluar daripada satu 'coalition', pergi membentuk satu parti yang lain, adakah itu dikira lompat? Ataupun seseorang itu dipecat, ditendang daripada parti, dia terpaksa jadi anggota parti lain, adakah itu dikira lompat?," katanya selepas Majlis Minum Petang bersama UMNO Bahagian Bakri dan Penyerahan Sumbangan Pascabanjir di Dewan Sri Perkembar Pagoh, Muar. Ujarnya lagi, perbincangan secara dalaman akan dijalankan di peringkat parti dan gabungan kerajaan.